02014XC0701(01) — MT — 20.04.2018 — 001.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

Emendat bi:









▼B

Linji Gwida tal-Unjoni Ewropea għall-għajnuna mill-Istat fis-setturi tal-agrikoltura u tal-forestrija u fiż-żoni rurali mill-2014 sal-2020

2014/C 204/01

WERREJ PARTI I. DISPOŻIZZJONIJIET KOMUNI Kapitolu 1. Introduzzjoni Kapitolu 2. Kamp ta’ applikazzjoni u definizzjonijiet 2.1. Effett tal-PAK u tal-politika tal-iżvilupp rurali fuq il-kamp ta’ applikazzjoni 2.2. Kamp ta’ applikazzjoni 2.3. Regoli orizzontali u strumenti tal-għajnuna applikabbli għas-settur agrikolu u għas-settur tal-forestrija u għaż-żoni rurali 2.4. Definizzjonijiet 2.5. Għajnuna notifikabbli Kapitolu 3. Il-prinċipji komuni tal-valutazzjoni 3.1. Kontribuzzjoni għal għan komuni 3.2. Il-bżonn għal intervent mill-stat 3.3. Adegwatezza tal-għajnuna 3.4. L-effett ta’ inċentiv u l-bżonn ta’ għajnuna 3.5. Il-proporzjonalità tal-għajnuna 3.6. L-evitar ta’ effetti negattivi bla bżonn fuq il-kompetizzjoni u l-kummerċ 3.7. Transparenza PARTI II. KATEGORIJI TA’ GĦAJNUNA Kapitolu 1. Għajnuna favur l-impriżi attivi fil-produzzjoni primarja, l-ipproċessar u l-kummerċjalizzazzjoni tal-prodotti agrikoli 1.1. Miżuri dwar l-iżvilupp rurali 1.1.1. Għajnuna għall-investiment 1.1.1.1. Għajnuna għal investiment f’assi tanġibbli u intaġibbli fuq azjendi agrikoli marbuta mal-produzzjoni agrikola primarja 1.1.1.2. Għajnuna għal investiment favur il-konservazzjoni tal-patrimonju kulturali u naturali li jinsabu fuq l-azjendi agrikoli 1.1.1.3. Għajnuna għal investiment li tikkonċerna r-rilokazzjoni tal-binijiet tal-azjenda agrikola 1.1.1.4. Għajnuna għall-investimenti b’rabta mal-ipproċessar tal-prodotti agrikoli u l-kummerċjalizzazzjoni ta’ prodotti agrikoli 1.1.2. Għajnuna biex jinbeda negozju għal bdiewa żgħażagħ u għall-iżvilupp ta’ farms żgħar 1.1.3. Għajnuna għat-trasferiment ta’ azjendi agrikoli 1.1.4. Għajnuna inizjali għal gruppi u organizzazzjonijiet tal-produtturi fis-settur agrikolu 1.1.5. L-għajnuna għall-impenji agroambjentali klimatiċi u ta’ trattament xieraq tal-annimali 1.1.5.1. L-għajnuna għall-impenji agri-ambjent-klima 1.1.5.2. Għajnuna għall-impenji għat-trattament xieraq tal-annimali 1.1.6. Għajnuna għall-iżvantaġġi relatati ma-żoni ta’ Natura 2000 u għad-Direttiva Qafas dwar l-ilma 1.1.7. Għajnuna għaż-żoni li jiffaċċjaw restrizzjonijiet naturali jew restrizzjonijiet speċifiċi oħrajn 1.1.8. L-għajnuna għall-agrikoltura organika 1.1.9. Għajnuna għall-parteċipazzjoni ta’ produtturi ta’ prodotti agrikoli fl-iskemi tal-kwalità 1.1.10. Għajnuna għall-għoti ta’ appoġġ tekniku fis-settur agrikolu 1.1.10.1. Għajnuna għat-trasferiment tal-għarfien u azzjonijiet ta’ informazzjoni 1.1.10.2. Għajnuna għas-servizzi konsultattivi 1.1.10.3. Għajnuna għal servizzi ta’ sostituzzjoni fuq il-farms 1.1.11. Għajnuna għall-kooperazzjoni fis-settur agrikolu 1.2. Ġestjoni tar-riskji u tal-kriżijiet 1.2.1. Għajnuniet bħala kumpens għad-dannu mġarrab mill-produzzjoni agrikola jew mill-mezzi ta’ produzzjoni agrikola u biex jiġi evitat id-dannu 1.2.1.1. Għajnuna biex tagħmel tajjeb għad-danni kkawżati minn diżastri naturali jew okkorrenzi eċċezzjonali 1.2.1.2. Għajnuna biex tikkumpensa għad-dannu kkawżat minn avvenimenti klimatiċi avversi li jistgħu jkunu assimilati ma’ diżastru naturali 1.2.1.3. Għajnuna għall-ispejjeż ta’ prevenzjoni, il-kontoll u l-qerda tal-mard tal-annimali u l-pesti tal-pjanti biex tagħmel tajjeb għad-dannu kkawżat mill-mard tal-annimali u l-pesti tal-pjanti 1.2.1.4. Għajnuna għal bhejjem mejta 1.2.1.5. Għajnuna biex tikkumpensa d-dannu kkawżat minn annimali protetti 1.2.1.6. Għajnuna għall-pagament ta’ primjums tal-assigurazzjoni 1.2.1.7. Għajnuna għall-kontribuzzjonijiet finanzjarji għall-fondi reċiproki 1.2.2. Għajnuna għall-Għeluq tal-Kapaċità ta’ Produzzjoni 1.2.2.1. L-għeluq tal-kapaċità għal raġunijiet tas-saħħa tal-annimali, il-pjanti jew il-bnedmin jew għal raġunijiet sanitarji, etiċi jew ambjentali 1.2.2.2. L-għeluq tal-kapaċità għal raġunijiet oħrajn 1.3. Tipi oħrajn ta’ għajnuna fis-settur agrikolu 1.3.1. Għajnuna lis-settur tat-trobbija tal-bhejjem 1.3.2. Għajnuna għall-miżuri ta’ promozzjoni favur il-prodotti agrikoli 1.3.3. Għajnuna lir-reġjuni l-aktar imbiegħda u l-gżejjer minuri tal-Eġew 1.3.4. Għajnuna għal konsolidazzjoni tal-art agrikola 1.3.5. Għajuna għas-salvataġġ u r-ristrutturar ta’ impriżi f’diffikultà 1.3.6. Għajnuna għar-riċerka u l-iżvilupp fis-settur agrikolu Kapitolu 2. Għajnuna għas-settur tal-forestrija li mhijiex kofinanzjata mill-FAEŻR, mogħtija bħala finanzjament nazzjonali addizzjonali għal tali miżuri kofinanzjati jew mogħtija bħala għajnuna mill-Istat biss 2.1. Investimenti fl-iżvilupp taż-żona tal-foresti u titjib tal-vijabbiltà tal-foresti 2.1.1. Għajnuna għall-afforestazzjoni u l-ħolqien ta’ msaġar 2.1.2. Għajnuna għall-istabbiliment, ir-riġenerazzjoni jew ir-rinnovazzjoni ta’ sistemi tal-agroforestrija 2.1.3. Għajnuna għall-prevenzjoni u l-irkurpru mill-ħsara lill-foresti minħabba nirien, diżastri naturali, avvenimenti klimatiċi avversi li jistgħu jitqabblu ma' diżastri naturali, avvenimenti klimatiċi avversi oħra, pesti tal-pjanti u avvenimenti katastrofiċi 2.1.4. Għajnuna għall-investimenti li jtejbu r-reżiljenza u l-valur ambjentali tal-ekosistemi tal-foresti 2.1.5. Għajnuna għall-investimenti fit-teknoloġiji tal-forestrija u fl-ipproċessar, il-mobilizzazzjoni u l-kummerċjalizzazzjoni tal-prodotti tal-foresti 2.1.6. Għajnuna għal investimenti fl-infrastruttura relatata mal-iżvilupp, l-immodernizzar jew l-adattament tal-forestrija 2.2. Għajnuna għal żvantaġġi relatati maż-żoni tal-foresta ta’ Natura 2000 2.3. Għajnuna għas-servizzi tal-ambjent u l-klima tal-foresti u l-konservazzjoni tal-foresti 2.4. Għajnuna għat-trasferiment tal-għarfien u l-azzjonijiet ta’ informazzjoni fis-settur tal-forestrija 2.5. Għajnuna għas-servizzi konsultattivi fis-settur tal-forestrija 2.6. Għajnuna għall-kooperazzjoni fis-settur tal-foresti 2.7. Għajnuna tal-bidu għal gruppi u organizzazzjonijiet ta’ produtturi fis-settur tal-forestrija 2.8. Għajnuna oħra għas-settur tal-forestrija b’għanijiet ekoloġiċi, protettivi u rikreazzjonali 2.8.1. L-għajnuna għal azzjonijiet speċifiċi tal-foresta u interventi bl-għan primarju ta’ kontribuzzjoni għaż-żamma jew l-irkupru tal-ekosistema u l-bijodiversità tal-foresta jew il-pajsaġġ tradizzjonali 2.8.2. Għajnuna għaż-żamma u t-titjib tal-kwalità tal-ħamrija u l-iżgurar ta’ tkabbir ibbilanċjat u b’saħħtu tas-siġar fis-settur tal-forestrija 2.8.3. Irkupru u żamma tal-mogħdijiet naturali, l-elementi u l-karatteristiċi tal-pajsaġġ u l-ħabitat naturali għall-annimali fis-settur tal-forestrija 2.8.4. Għajnuna għall-manutenzjoni ta’ toroq biex jiġu evitati nirien fil-foresti 2.8.5. Għajnuna li tikkumpensa l-ħsara f’foresti kkaġunata minn annimali rregolati bil-liġi 2.8.6. Għajnuna sabiex jiġu stabbiliti pjanijiet ta’ ġestjoni tal-foresti 2.9. Għajnuna fis-settur tal-forestrija allinjata mal-miżuri tal-għajnuna agrikola 2.9.1. Għajnuna għar-riċerka u l-iżvilupp fis-settur tal-foresti 2.9.2. Għajnuna għall-konsolidazzjoni tal-art tal-forestrija Kapitolu 3. Għajnuniet fiż-żoni rurali li huma kofinanzjati mill-FAEŻR jew mogħtija bħala finanzjament nazzjonali addizzjonali għal tali miżuri kofinanzjati 3.1. Għajnuna għall-investimenti li tikkonċerna l-ipproċessar ta’ prodotti agrikoli fi prodotti mhux agrikoli, il-produzzjoni tal-qoton jew l-investimenti fil-ħolqien u l-iżvilupp ta’ attivitajiet mhux agrikoli 3.2. Għajnuna għal servizzi bażiċi u tiġdid ta’ villaġġi f'żoni rurali 3.3. Għajnuna inizjali għan-negozju għall-attivitajiet mhux agrikoli f’żoni rurali 3.4. Għajnuna għall-impenji agroambjentali klimatiċi lil amministraturi oħrajn tal-artijiet u lil impriżi fiż-żoni rurali li mhumiex attivi fis-settur agrikolu 3.5. Għajnuna għal żvantaġġi relatati ma’ żoni tan-Natura 2000 lil amministraturi tal-artijiet oħrajn 3.6. Għajnuna għat-trasferiment ta’ għarfien u azzjonijiet ta’ informazzjoni fiż-żoni rurali 3.7. Għajnuna għal servizzi ta’ konsulenza fiż-żoni rurali 3.8. Għajnuna għal parteċipazzjoni ta’ bdiewa attivi fi skemi tal-kwalità għall-qoton jew l-oġġetti tal-ikel 3.9. Għajnuna għal attivitajiet ta’ informazzjoni u promozzjoni li għandhom x’jaqsmu mal-qoton u oġġetti tal-ikel koperti minn skema tal-kwalità 3.10. Għajnuna għall-kooperazzjoni fiż-żoni rurali 3.11. Għajnuna għat-twaqqif ta’ fondi reċiproki PARTI III. KWISTJONIJIET PROĊEDURALI 1. It-tul tal-iskemi tal-għajnuna u evalwazzjoni 2. Klawżola ta’ reviżjoni 3. Rapportar u monitoraġġ 4. Applikazzjoni ta’ dawn il-Linji Gwida 5. Proposti għal miżuri xierqa 6. L-iskadenza

PARTI I. DISPOŻIZZJONIJIET KOMUNI

Kapitolu 1. Introduzzjoni

(1) L-Artikolu 107(1) tat-Trattat dwar il-Funzjonament tal-Unjoni Ewropea (“it-Trattat”) jistipula li, “ħlief għad-derogi previsti fit-Trattati, kull għajnuna, ta' kwalunkwe forma, mogħtija minn Stat Membru jew permezz ta’ riżorsi ta’ l-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern.”

(2) Madankollu, minkejja din il-projbizzjoni ġenerali, tista’ tkun meħtieġa għajnuna mill-Istat biex jiġu indirizzati l-fallimenti tas-suq biex tiġi żgurata ekonomija li tiffunzjona sew u ekwitabbli. Għalhekk, it-Trattat jagħti lok għall-għoti ta’ għajnuna mill-Istat fir-rigward ta’ diversi għanijiet politiċi. B’rilevanza partikolari għas-settur agrikolu u l-forestrija, l-ewwelnett skont l-Artikolu 107(2)(b) tat-Trattat, l-għajnuna biex tagħmel tajjeb għad-danni kkawżati minn diżastri naturali jew avvenimenti eċċezzjonali għandha tkun kompatibbli mas-suq intern. It-tieninett, fuq il-bażi tal-Artikolu 107(3)(c) tat-Trattat, il-Kummissjoni tista’ tqis li l-għajnuna mill-Istat għall-promozzjoni tal-iżvilupp ekonomiku tas-settur agrikolu u tal-forestrija u taż-żoni rurali hija kompatibbli mas-suq intern, diment li din ma taffettwax ħażin lill-kundizzjonijiet tal-kummerċ.

(3) Barra minn hekk, minħabba l-ispeċifiċitajiet tas-settur agrikolu, l-Artikolu 42 tat-Trattat jipprevedi li r-regoli dwar il-kompetizzjoni japplikaw għall-produzzjoni tal-prodotti agrikoli u għall-kummerċjalizzazzjoni tal-prodotti agrikoli biss sal-punt li jiddeterminaw il-Parlament Ewropew u l-Kunsill.

(4) F’dawn il-Linji Gwida, il-Kummissjoni tistabbilixxi l-kundizzjonijiet u l-kriterji skont liema l-għajnuna għas-settur agrikolu u tal-forestrija u għaż-żoni rurali titqies bħala kompatibbli mas-suq intern u tistabbilixxi l-kriterji li bihom jiġu identifikati ż-żoni li jissodisfaw il-kundizzjonijiet tal-Artikolu 107(3) tat-Trattat. Fir-rigward tal-għajnuna mogħtija skont l-Artikolu 107(2)(b), il-Kummissjoni hawnhekk tistabbilixxi l-kundizzjonijiet li sejrin jiġu vverifikati sabiex jiġi stabbilit jekk għajnuna li tagħmel tajjeb għad-danni kkawżati minn diżastri naturali jew avvenimenti eċċezzjonali hijiex fil-fatt koperta minn dak l-Artikolu.

(5) L-għajnuna mill-Istat għall-promozzjoni tal-iżvilupp ekonomiku tas-settur agrikolu u tal-forestrija u taż-żoni rurali hi integrata fil-Politika Agrikola Komuni (il-PAK) usa’. Fi ħdan il-PAK, l-Unjoni tipprovdi appoġġ finanzjarju għas-settur agrikolu u tal-forestrija u għaż-żoni rurali. Peress li l-effetti ekonomiċi tal-għajnuna mill-Istat ma jinbidlux skont jekk din hijiex (anki parzjalment) iffinanzjata mill-Unjoni, jew jekk hijiex iffinanzjata minn Stat Membru waħdu, il-Kummissjoni tikkunsidra li fil-prinċipju għandu jkun hemm konsistenza u koerenza bejn il-politika tagħha fir-rigward tal-kontroll tal-għajnuna mill-Istat, u l-appoġġ li jingħata skont il-politika agrikola komuni tal-Unjoni stess. B’hekk, l-użu ta’ għajnuna mill-Istat jista’ jiġi ġġustifikat biss jekk ikun konformi mal-għanijiet ta’ din il-politika u, b’mod partikolari, l-għanijiet sottostanti tar-riforma fil-PAK lejn l-2020 ( 1 ). Għalhekk, meta l-Kummissjoni tapplika u tinterpreta r-regoli tal-Linji Gwida għal skemi ta’ għajnuna speċifiċi, hija tikkunsidra r-regoli u l-politiki tal-PAK.

(6) L-Istrumenti Ewropej li ġejjin huma ta’ rilevanza partikolari għall-kunsiderazzjonijiet ta’ għajnuna mill-Istat relatati mal-PAK:

▼M1

(a) Ir-Regolament (UE) Nru 1144/2014 tal-Parlament Ewropew u tal-Kunsill tat-22 ta’ Ottubru 2014 dwar azzjonijiet ta’ informazzjoni u ta’ promozzjoni rigward prodotti agrikoli implimentati fis-suq intern u f’pajjiżi terzi u li jħassar ir-Regolament tal-Kunsill (KE) Nru 3/2008 ( 2 );

▼B

(b) Ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013 li jistabbilixxi miżuri speċifiċi għall-agrikoltura fir-reġjuni ultraperiferiċi tal-Unjoni u li jħassar ir-Regolament tal-Kunsill (KE) Nru 247/2006 ( 3 ) u r-Regolament (UE) Nru 229/2013 tal-Parlament Ewropew u tal-Kunsill tat-13 ta’ Marzu 2013 li jistabbilixxi miżuri speċifiċi għall-agrikoltura favur il-gżejjer minuri fil-Baħar Eġew u li jħassar ir-Regolament tal-Kunsill (KE) Nru 1405/2006 ( 4 ). Skont dawk ir-Regolamenti, jistgħu jiġu stabbiliti programmi ta’ appoġġ biex jitqiesu l-iżvantaġġi ġeografiċi u ekonomiċi ta’ dawk ir-reġjuni;

(c) Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 ( 5 );

(d) Ir-Regolament (UE) Nru 1305/2013, tal-Parlament Ewropew u tal-Kunsill tas-17 ta’ Diċembru 2013 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill Nru 1698/2005 ( 6 ), li għandu l-għan li jippromwovi l-iżvilupp rurali sostenibbli madwar l-Unjoni b’mod komplimentari għall-istrumenti l-oħra tal-PAK, bħal pagamenti diretti u miżuri tas-suq. Jikkontribwixxi għall-iżvilupp ta’ settur agrikolu tal-Unjoni iżjed ibbilanċjat fil-livell territorjali u ambjentali, li ma jagħmilx ħsara lill-klima u li jkun reżistenti, kompetittiv, produttiv u innovattiv u għall-iżvilupp ta’ territorji rurali;

(e) Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 ( 7 );

(f) Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa fi skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 ( 8 ) li jistabbilixxi regoli għal pagamenti diretti mħallsa lill-bdiewa fil-forma ta’ appoġġ bażiku għad-dħul taħt ċerti skemi ta’ appoġġ;

(g) Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-suq għall-prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 ( 9 ), li jistabbilixxi regoli komuni għas-swieq agrikoli. B’mod partikolari, dawk ir-regoli jikkonċernaw l-intervent pubbliku fis-swieq, il-kwoti, u l-iskemi ta’ għajnuna, il-kummerċjalizzazzjoni u l-istandards ta’ produzzjoni, u l-kummerċ ma’ pajjiżi terzi;

(7) ►M1 Il-PAK tistrieħ fuq żewġ pilastri: l-ewwel wieħed fih strumenti relatati mal-funzjonament tas-swieq agrikoli u mal-katina tal-provvista tal-ikel (ir-Regolament (UE) Nru 228/2013, ir-Regolament (UE) Nru 229/2013, ir-Regolament (UE) Nru 1308/2013 u r-Regolament (UE) Nru 1144/2014) u mal-pagamenti diretti (ir-Regulation (UE) Nru 1307/2013) bil-kundizzjoni ta’ rekwiżiti ta’ ġestjoni statutorji, u ta’ kundizzjonijiet agrikoli u ambjentali tajbin. ◄ Flimkien, dawk il-miżuri jipprovdu bażi ta’ appoġġ għall-bdiewa fl-Unjoni, billi jiffurmaw il-pedament li fuqu tistrieħ il-biedja sostenibbli madwar l-UE. Il-miżuri tal-ewwel pilastru huma obbligatorji għall-Istati Membri u, bi ftit eċċezzjonijiet li huma rari, ma hemm l-ebda kofinanzjament. Dan jiżgura l-applikazzjoni ta’ politika komuni fi ħdan is-suq intern. It-tieni pilastru tal-PAK hu l-politika tal-iżvilupp rurali rregolata bir-Regolament (UE) Nru 1305/2013 li l-għan tiegħu hu li jtejjeb il-kompetittività tal-agrikoltura, il-ġestjoni sostenibbli tar-riżorsi naturali u l-azzjoni klimatika u l-iżvilupp territorjali bbilanċjat taż-żoni rurali. Ġeneralment, il-miżuri tal-iżvilupp rurali huma volontarji, ta’ natura kuntrattwali, kofinanzjati u mogħtija fi ħdan qafas strateġiku u implimentati permezz ta’ programmi ta’ żvilupp rurali li jissodisfaw il-prijoritajiet tal-Unjoni għall-iżvilupp rurali fil-livell nazzjonali, reġjonali u lokali.

(8) Skont l-Artikolu 39(1) tat-Trattat, il-PAK għandha l-għanijiet li żżid il-produttività agrikola, tiżgura livell ta’ għajxien ġust għall-komunità agrikola, tistabbilizza s-swieq u tiżgura d-disponibbiltà tal-fornituri li jilħqu l-konsumaturi bi prezzijiet raġonevoli. Skont l-Artikolu 39(2) tat-Trattat, matul it-tfassil tal-PAK u l-metodi speċjali għall-applikazzjoni tagħha, ġew meqjusa l-forma partikolari tal-attività agrikola, li tirriżulta mill-istruttura soċjali tal-agrikoltura u minn disparitajiet strutturali u naturali bejn id-diversi reġjuni agrikoli, il-ħtieġa li jsiru l-aġġustamenti xierqa skont il-gradi u l-fatt li l-agrikoltura tikkostitwixxi settur li hu marbut mill-qrib mal-ekonomija in ġenerali.

(9) L-agrikoltura trid taddatta għar-realtajiet il-ġodda u trid tiffaċċja l-isfidi f’termini ta’ sigurtà alimentari, l-ambjent, it-tibdil fil-klima u ż-żamma tal-ekonomija rurali ħajja. Sabiex jiġu indirizzati dawk l-isfidi ewlenin, fil-Komunikazzjoni dwar il-PAK fid-dawl tas-sena 2020 ( 10 ) il-Kummissjoni indikat l-għanijiet li ġejjin għall-PAK 2014-2020: (1) produzzjoni tal-ikel vijabbli; (2) ġestjoni sostenibbli tar-riżorsi naturali u azzjoni klimatika; u (3) żvilupp territorjali bbilanċjat.

(10) Bħala parti integrali mill-PAK, il-politika 2014-2020 dwar l-iżvilupp rurali għandha tikkontribwixxi biex jintlaħqu l-għanijiet li ġejjin: (1) it-trawwim tal-kompetittività tal-agrikoltura; (2) l-iżgurar tal-ġestjoni sostenibbli tar-riżorsi naturali, u l-azzjoni klimatika; u (3) l-ilħuq ta’ żvilupp territorjali bbilanċjat ta’ ekonomiji u komunitajiet rurali inkluż il-ħolqien u ż-żamma tal-impjiegi. L-ilħuq ta’ dawn l-għanijiet ta’ żvilupp rurali għandu jiġi segwit permezz tal-prijoritajiet tal-Unjoni li ġejjin għall-iżvilupp rurali: (1) il-promozzjoni tat-trasferiment tal-għarfien u l-innovazzjoni fl-agrikoltura u l-forestrija u ż-żoni rurali; (2) it-tisħiħ tal-kompetittività u l-vijabbiltà tal-farm tat-tipi kollha ta’ agrikoltura fir-reġjuni kollha u l-promozzjoni ta' teknoloġiji innovattivi tal-farms u l-ġestjoni sostenibbli tal-foresti; (3) il-promozzjoni tal-organizzazzjoni tal-katina tal-ikel, inkluż l-ipproċessar u l-kummerċjalizzazzjoni ta’ prodotti agrikoli, it-trattament xieraq tal-annimali u l-ġestjoni tar-riskji fl-agrikoltura; (4) ir-restawr, il-preżervazzjoni u t-tisħiħ tal-ekosistemi relatati mal-agrikoltura u l-forestrija; (5) il-promozzjoni tal-effiċjenza fir-riżorsi u l-appoġġ għall-bidla lejn ekonomija b’livell baxx ta’ emissjonijiet ta’ karbonju u reżiljenti għall-klima fis-setturi tal-agrikoltura u tal-ikel u tal-forestrija; u (6) il-promozzjoni tal-inklużjoni soċjali, it-tnaqqis tal-faqar u l-iżvilupp ekonomiku fiż-żoni rurali ( 11 ).

(11) L-għanijiet tal-PAK jaqgħu wkoll fi ħdan il-kamp ta’ applikazzjoni tal-għanijiet stipulati fil-Komunikazzjoni mill-Kummissjoni tat-3 ta’ Marzu 2010“Ewropa 2020 - Strateġija għal tkabbir intelliġenti, sostenibbli u inklussiv” ( 12 ) u l-inizjattiva ewlenija tagħha għal Ewropa effiċjenti fir-riżorsi ( 13 ), li tistabbilixxi miri f’oqsma bħall-kompetittività, il-klima, l-enerġija u l-bijodiversità.

(12) Il-politika ta’ għajnuna mill-Istat fis-settur agrikolu u tal-forestrija u fiż-żoni rurali trid tiġi inkorporata wkoll fl-inizjattiva ġenerali tal-Kummissjoni għal modernizzazzjoni tal-għajnuna mill-Istat. Fil-Komunikazzjoni tagħha dwar il-modernizzazzjoni tal-għajnuna mill-Istat ( 14 ), il-Kummissjoni ħabbret tliet għanijiet li għandhom jiġu segwiti permezz tal-modernizzazzjoni tal-kontroll tal-għajnuna mill-Istat: (1) biex jitrawwem it-tkabbir sostenibbli, intelliġenti u inklużiv f’suq intern kompetittiv; (2) biex l-iskrutinju ex ante tal-Kummissjoni jiġi ffukat fuq il-każijiet bl-akbar impatt fuq is-suq intern, filwaqt li tissaħħaħ il-kooperazzjoni mal-Istati Membri fl-infurzar tal-għajnuna mill-Istat; u (3) biex jiġu ssimplifikati r-regoli u jkun hemm deċiżjonijiet aktar rapidi. B’mod partikolari, il-Komunikazzjoni appellat għal approċċ komuni fir-reviżjoni tal-Linji Gwida u tal-oqfsa differenti bil-għan li jissaħħaħ is-suq intern, tiġi promossa effikaċja akbar fl-infiq pubbliku permezz ta’ kontribuzzjoni aħjar tal-għajnuna mill-Istat għall-għanijiet tal-interess komuni, isir skrutinju akbar fuq l-effett tal-inċentiv, l-għajnuna tiġi ristretta biss għall-minimu, u jiġu evitati l-effetti negattivi li l-għajnuna jista' jkollha fuq il-kompetizzjoni u l-kummerċ. Il-kundizzjonijiet ta’ kompatibbiltà stabbiliti f’dawn il-Linji Gwida huma bbażati fuq dawk il-prinċipji komuni ta’ valutazzjoni u huma applikabbli għal skemi ta’ għajnuna notifikabbli u għall-għajnuna individwali.

Kapitolu 2. Kamp ta’ applikazzjoni u definizzjonijiet

2.1. Effett tal-PAK u tal-politika tal-iżvilupp rurali fuq il-kamp ta’ applikazzjoni

(13) Skont l-Artikolu 42 tat-Trattat, sa fejn huma kkonċernati l-prodotti agrikoli elenkati fl-Anness I għat-Trattat, ir-regoli dwar l-għajnuna mill-Istat stabbiliti fl-Artikoli 107 sa 109 tat-Trattat japplikaw biss sa fejn jistabbilixxu l-Parlament Ewropew u l-Kunsill.

(14) Bħala regola ġenerali, skont l-Artikolu 211(1) tar-Regolament (UE) Nru 1308/2013, ir-regoli dwar l-għajnuna mill-Istat japplikaw għall-roduzzjoni tal-prodotti agrikoli u l-kummerċ fihom. ►M1 Madankollu, hemm diversi derogi mill-prinċipju ġenerali li huma stabbiliti, fost l-oħrajn, fl-Artikolu 23 tar-Regolament (UE) Nru 228/2013, l-Artikolu 17 tar-Regolament (UE) Nru 229/2013, l-Artikolu 13(6) tar-Regolament (UE) Nru 1307/2013, l-Artikolu 211(2) tar-Regolament (UE) Nru 1308/2013 u l-Artikolu 27 tar-Regolament (UE) Nru 1144/2014. ◄

(15) Fir-rigward tal-appoġġ għall-iżvilupp rurali, il-prinċipju ġenerali tal-applikabbiltà tar-regoli tal-għajnuna mill-Istat f’dak il-kuntest huwa stabbilit fl-Artikolu 81(1) tar-Regolament (UE) Nru 1305/2013. Madankollu, l-Artikoli 81(2) u 82 ta’ dak ir-Regolament jistipulaw li r-regoli dwar l-għajnuna mill-Istat ma japplikawx għall-pagamenti li jsiru mill-Istati Membri skont, u b’mod konformi mar-Regolament (UE) Nru 1305/2013 jew ma’ finanzjament nazzjonali addizzjonali fi ħdan il-kamp ta’ applikazzjoni tal-Artikolu 42 tat-Trattat.

(16) Għalhekk, ir-regoli dwar l-għajnuna mill-Istat la japplikaw għall-kofinanzjament tal-appoġġ għall-iżvilupp rurali (kemm il-parti tal-FAEŻR kif ukoll il-parti nazzjonali) u lanqas għall-finanzjament nazzjonali addizzjonali bħala żieda ma’ tali appoġġ, diment li l-miżura inkwistjoni tkun relatata ma’ attività agrikola li taqa’ fi ħdan il-kamp ta’ applikazzjoni tal-Artikolu 42 tat-Trattat u tagħmel parti mill-programm ta’ żvilupp rurali.

(17) Madankollu, ir-regoli tal-għajnuna mill-Istat japplikaw b’mod sħiħ għal kull miżura kofinanzjata ta’ għajnuna (kemm il-parti tal-FAEŻR kif ukoll il-parti nazzjonali) u għal finanzjament nazzjonali addizzjonali għat-tali miżuri li ma jaqgħux taħt il-kamp ta’ applikazzjoni tal-Artikolu 42 tat-Trattat, previsti fir-Regolament (UE) Nru 1305/2013 fil-każijiet li ġejjin: (a) miżuri li jappoġġjaw l-attivitajiet fiż-żoni rurali u (b) il-miżuri tal-forestrija.

(18) Jekk Stat Membru jkun beħsiebu jiffinanzja b’mod esklussiv mill-fondi nazzjonali (jiġifieri mingħajr ebda kofinanzjament mill-FAEŻR), miżura li fil-parti l-kbira tagħha tkun imfassla skont il-kundizzjonijiet ta’ miżura tal-iżvilupp rurali partikolari (“miżura simili għal dik tal-iżvilupp rurali”), ir-regoli tal-għajnuna mill-Istat japplikaw b’mod sħiħ, indipendentement minn jekk il-miżura taqax fi ħdan jew barra l-kamp ta’ applikazzjoni tal-Artikolu 42 tat-Trattat.

2.2. Kamp ta’ applikazzjoni

(19) Il-Kummissjoni ser tapplika dawn il-Linji Gwida għall-iskemi ta’ għajnuna u għall-għajnuna individwali.

(20) Dawn il-Linji Gwida japplikaw għall-għajnuna mill-Istat għall-produzzjoni agrikola primarja u għall-ipproċessar ta’ prodotti agrikoli li jirriżultaw fi prodott agrikolu ieħor u l-kummerċjalizzazzjoni ta’ prodotti agrikoli.

(21) Abbażi tal-kunsiderazzjonijiet ġenerali deskritti fit-Taqsima 2.1 tal-Parti I ta’ dawn il-Linji Gwida, sabiex tiġi żgurata koerenza mal-politika ta’ żvilupp rurali u tintlaħaq simplifikazzjoni għall-konformità mar-regoli dwar l-għajnuna mill-Istat, huwa xieraq li f’dawn il-Linji Gwida jiġu inklużi wkoll ċertu miżuri tal-iżvilupp rurali li ma jaqgħux fil-kamp ta’ applikazzjoni tal-Artikolu 42 tat-Trattat, li jkunu kofinanzjati mill-FAEŻR jew minn finanzjament nazzjonali addizzjonali, kif ukoll miżuri simili għal dawk tal-iżvilupp rurali ffinanzjati esklussivament minn fondi nazzjonali. Għalhekk, minbarra s-settur agrikolu, dawn il-Linji Gwida jistabbilixxu l-kriterji ta’ kompatibbiltà għall-għajnuna mill-Istat lis-settur tal-forestrija u l-għajnuna lill-impriżi attivi fiż-żoni rurali li nkella ma jkunux jaqgħu taħt il-kamp ta’ applikazzjoni tal-Artikolu 42 tat-Trattat.

(22) Meta tanalizza l-għajnuna mill-Istat u l-kompatibbiltà tagħha mal-prinċipji ġenerali dwar l-għajnuna mill-Istat, il-Kummissjoni se tqis, sa fejn possibbli, il-kundizzjonijiet stabbiliti fir-Regolament (UE) Nru 1305/2013 u d-dispożizzjonijiet ta’ implimentazzjoni u l-att delegat tiegħu.

(23) Fid-dawl tal-kunsiderazzjonijiet imsemmija qabel, dawk il-Linji Gwida jkopru l-kategoriji ta’ għajnuna li ġejjin:

(a) miżuri fis-settur agrikolu, iffinanzjati esklussivament mill-fondi nazzjonali, li jikkonsistu minn:

(i) miżuri simili għal dawk tal-iżvilupp rurali li mhumiex fil-qafas ta’ programm ta’ żvilupp rurali (Taqsima 1.1 tal-Parti II ta’ dawn il-Linji Gwida);

(ii) miżuri oħra li mhumiex dawk imsemmija fil-(i) li ma jaqgħux fil-kamp ta’ applikazzjoni tar-Regolament (UE) Nru 1305/2013, bħal xi miżuri ta’ ġestjoni tar-riskju u tal-kriżijiet, għajnuna għas-settur tat-trobbija tal-bhejjem u ċertu miżuri tal-promozzjoni (it-Taqsimiet 1.2 u 1.3 tal-Parti II ta’ dawn il-Linji Gwida);

(b) għajnuna għas-settur tal-forestrija, li tista’:

(i) tingħata bħala parti minn programm tal-iżvilupp rurali jew bħala finanzjament nazzjonali addizzjonali għat-tali miżura tal-iżvilupp rurali (Taqsimiet 2.1 sa 2.7 tal-Parti II ta’ dawn il-Linji Gwida);

(ii) tiġi ffinanzjata minn riżorsi nazzjonali, fl-għamla ta’:

— miżura tal-forestrija simili għal dik tal-iżvilupp rurali prevista fir-Regolament (UE) Nru 1305/2014 u tingħata skont il-kundizzjonijiet ta’ dawn il-Linji Gwida (Taqsimiet 2.1 sa 2.7 tal-Parti II ta’ dawn il-Linji Gwida);

— għajnuna oħra fis-settur tal-forestrija b’għanijiet ekoloġiċi, protettivi u rikreazzjonali (Taqsima 2.8 tal-Parti II ta’ dawn il-Linji Gwida);

— għajnuna fis-settur tal-forestrija skont il-miżuri dwar l-għajnuna agrikola (Taqsima 2.9 tal-Parti II ta’ dawn il-Linji Gwida);

(c) għajnuna għall-impriżi attivi fiż-żoni rurali li tista’ tingħata bħala:

(i) miżura ta’ għajnuna inkluża fi programm tal-iżvilupp rurali kofinanzjata mill-FAEŻR fil-qafas tar-Regolament (UE) Nru 1305/2013 u b'mod konformi miegħu, fejn il-miżura notifikabbli ta’ għajnuna mill-Istat hija l-istess bħall-miżura fil-programm tal-iżvilupp rurali (Kapitolu 3 tal-Parti II ta’ dawn il-Linji Gwida); jew

(ii) bħala finanzjament nazzjonali addizzjonali relatat ma’ miżura fil-qafas ta’ programm tal-iżvilupp rurali (Kapitolu 3 tal-Parti II ta’ dawn il-Linji Gwida).

(24) L-għajnuna għall-żvilupp lokali “Leader” imsemmija fl-Artikolu 35 tar-Regolament (UE) Nru 1303/2013 u fl-Artikolu 42 sa 45 tar-Regolament (UE) Nru 1305/2013, li jinvolvi proġetti individwali mfassla u mwettqa minn imsieħba lokali biex jiġu indirizzati problemi lokali speċifiċi, jista’ jiġi kopert minn dawn il-Linji Gwida, sal-punt li jkun jissodisfa l-kundizzjonijiet tal-miżuri tal-iżvilupp rurali kif stabbilit f’dawn il-Linji Gwida.

(25) Dawn il-Linji Gwida fil-prinċipju japplikaw għall-għajnuna lill-SMEs u lill-intrapriżi l-kbar. L-intrapriżi l-kbar għandhom it-tendenza li jkunu inqas affettwati mill-fallimenti tas-suq mill-SMEs. Barra minn hekk, l-intrapriżi l-kbar fis-settur agrikolu u tal-forestrija u fiż-żoni rurali għandhom tendenza akbar li jkunu atturi importanti fis-suq u, konsegwentement, f’każijiet speċifiċi, l-għajnuna mogħtija lill-intrapriżi l-kbar tista’ tfixkel b’mod partikolari l-kompetizzjoni u l-kummerċ fis-suq intern. Peress li l-għajnuna lill-intrapriżi l-kbar fis-settur agrikolu u tal-forestija u fiż-żoni rurali u lil intrapriżi kbar oħra tista’ tikkawża distorsjonijiet simili tal-kompetizzjoni, ir-regoli dwar l-għajnuna mill-Istat għall-intrapriżi l-kbar f’dawn il-Linji Gwida għandhom jiġu armonizzati mar-regoli dwar l-għajnuna mill-Istat, u għandhom ikunu soġġetti għall-prinċipji komuni tal-valutazzjoni kif stabbilit fil-Kapitolu 3 tal-Parti I ta’ dawn il-Linji Gwida. Mingħajr preġudizzju għal dawk il-prinċipji komuni tal-valutazzjoni, fir-rigward tal-miżuri tal-iżvilupp rurali, għal raġunijiet ta’ konsistenza u koerenza mal-politika tal-iżvilupp rurali, ir-regoli dwar l-għajnuna mill-Istat lill-intrapriżi l-kbar għandhom jiġu allinjati mar-regoli rilevanti tar-Regolament (UE) Nru 1305/2013. Fir-rigward tal-miżuri ta’ għajnuna għas-settur tat-trobbija tal-bhejjem, li mhumiex fil-kamp ta’ applikazzjoni tar-Regolament (UE) Nru 1305/2013, il-Kummissjoni żżomm il-politika preċedenti tagħha li l-intrapriżi l-kbar għandhom ikunu jistgħu jiffinanzjaw l-ispejjeż ta’ dawn il-miżuri huma stess. Għalhekk, l-għajnuna fis-settur tat-trobbija tal-bhejjem għandha tiġi limitata għall-SMEs.

(26) Fil-prinċipju, l-impriżi f’diffikultà ( 15 ) huma esklużi mill-kamp ta’ applikazzjoni ta’ dawn il-Linji Gwida. Il-Kummissjoni tikkunsidra li meta impriża tkun f’diffikultà finanzjarja, fid-dawl tal-fatt li l-eżistenza tagħha tkun f’periklu, din ma tistax titqies mezz xieraq għall-promozzjoni ta’ għanijiet oħrajn ta’ politika pubblika sakemm tiġi żgurata l-vijabbiltà tagħha. Għalhekk, meta l-benefiċjarju tal-għajnuna ikun f’diffikultà finanzjarja fis-sens tal-punt (35)15, l-għajnuna se tkun valutata skont il-Linji Gwida Komunitarji dwar l-għajnuna mill-Istat għas-salvataġġ u r-ristrutturar tal-kumpaniji f’diffikultà ( 16 ), kif emendati jew mibdula. Dan il-prinċipju ma japplikax għal għajnuna kompensatorja għal danni kkawżati minn diżastri naturali u okkorrenzi eċċezzjonali, imsemmija fit-Taqsima 1.2.1.1 u fit-Taqsima 2.1.3 tal-Parti II ta’ dawn il-Linji Gwida, li hija dejjem kompatibbli mas-suq intern skont l-Artikolu 107(2)(b) tat-Trattat. ►M1 Jekk id-diffikultà finanzjarja ta’ impriża attiva fis-setturi tal-agrikoltura u tal-forestrija jkun ġabha avveniment tar-riskju msemmi fit-Taqsimiet 1.2.1.2, 1.2.1.3, 1.2.1.5, 2.1.3, 2.8.1 jew 2.8.5 tal-Parti II ta’ dawn il-Linji Gwida, tista’ tingħata għajnuna kumpensatorja għal avvenimenti tar-riskju bħal dawn, jew biex jitreġġgħu lura t-telf jew id-dannu kkawżat minnhom, jew jitħallsu l-ispejjeż tal-qerda tal-pesti tal-pjanti, f’ konformità ma’ dawn il-Linji Gwida u xorta waħda tista’ tinstab kompatibbli mas-suq intern skont l-Artikolu 107(3)(c) tat-Trattat. Barra minn hekk, għal raġunijiet ta’ protezzjoni tas-saħħa pubblika filwaqt li titqies is-sitwazzjoni ta’ emerġenza, m’għandha ssir l-ebda distinzjoni, skont ċertu kundizzjonijiet, fir-rigward tas-sitwazzjoni ekonomika ta’ impriża għal għajnuna għall-qerda u għat-tneħħija ta’ fwata jitqies għandhiex tingħata għajnuna għall-qerda u t-tneħħija ta’ bhejjem mejta fit-Taqsima 1.2.1.4 u għal għajnuna għall-miżuri tal-kontroll u tal-qerda fil-każ ta’ mard tal-annimali msemmija fil-punt (375) tat-Taqsima 1.2.1.3 tal-Parti II ta’ dawn il-Linji Gwida. ◄

(27) Meta tivvaluta l-għajnuna li tingħata lil xi impriża li tkun soġġetta għal ordni ta’ rkupru pendenti b’segwitu għal deċiżjoni preċedenti tal-Kummissjoni li tiddikjara għajnuna bħala li tkun illegali u inkompatibbli mas-suq intern, il-Kummissjoni ser tqis l-ammont tal-għajnuna li jkun għadu jrid jiġi rkuprat ( 17 ). ►M1 Dan ma japplikax għall-għajnuna li tikkumpensa għad-danni kkawżati minn diżastri naturali u ċirkostanzi eċċezzjonali skont l-Artikolu 107(2)(b) tat-Trattat. ◄

(28) Il-Kummissjoni mhijiex ser tawtorizza għajnuna għal attivitajiet relatati mal-esportazzjoni lil pajjiżi terzi jew lil Stati Membri li jkunu marbutin direttament mal-kwantitajiet esportati, għajnuna li tkun tiddependi fuq l-użu ta’ prodotti domestiċi fuq dawk importati, jew għajnuna biex jitwaqqaf u jitħaddem netwerk ta’ distribuzzjoni jew biex tiġi koperta xi nefqa oħra marbuta mal-attivitajiet ta’ esportazzjoni. Għajnuna għall-ispiża tal-parteċipazzjoni f’fieri kummerċjali, jew ta’ studji jew servizzi ta’ konsulenza meħtieġa għat-tnedija ta’ prodott ġdid jew eżistenti f’suq ġdid, fil-prinċipju ma tikkostitwixxix għajnuna għall-esportazzjoni.

(29) L-Istati Membri huma mfakkra li s-sistema ta’ finanzjament, pereżempju l-imposti parafiskali għandhom jiġu nnotifikati, meta din is-sistema tagħmel parti integrali mill-miżura ta’ għajnuna (ara l-paragrafi 41 sa 44 tal-Kawża T-275/11) ( 18 ).

(30) Il-Kummissjoni se tivvaluta kwalunkwe miżuri ta’ għajnuna li mhumiex koperti minn dawn il-Linji Gwida jew permezz ta’ xi regoli rilevanti oħra ta’ għajnuna mill-Istat abbażi ta’ każ b’każ direttament skont l-Artikolu 107(3) tat-Trattat, filwaqt li tqis ir-regoli stabbiliti fl-Artikoli 107, 108 u 109 tat-Trattat, il-PAK u b’analoġija dawn il-Linji Gwida, meta jkun possibbli. L-Istati Membri li jinnotifikaw għajnuna mill-Istat li ma tkunx koperta mill-kamp ta’ applikazzjoni ta’ dawn il-Linji Gwida, se jkunu jridu juru li l-għajnuna mill-Istat inkwistjoni tkun tissodisfa l-prinċipji ta’ valutazzjoni komuni kif jistabbilixxi l-Kapitolu 3 tal-Parti I ta’ dawn il-Linji Gwida. Il-Kummissjoni se tapprova miżuri bħal dawn biss jekk il-kontribut pożittiv tas-settur jegħleb ċar u tond lir-riskji li jaf ixekklu l-kompetizzjoni fis-suq intern u jaffettwaw il-kummerċ bejn l-Istati Membri.

2.3. Regoli orizzontali u strumenti tal-għajnuna applikabbli għas-settur agrikolu u għas-settur tal-forestrija u għaż-żoni rurali

(31) Fil-prinċipju, biex jiġu ssimplifikati r-regoli dwar l-għajnuna mill-Istat u minħabba x-xebh bejn l-impriżi attivi fis-settur agrikolu, fis-settur tal-forestrija u f’żoni rurali u impriżi oħra, l-istrumenti ġenerali tal-għajnuna mill-Istat li jistabbilixxu l-kriterji għall-kompatibbiltà tal-għajnuna huma applikabbli għas-setturi li jkopru dawn il-Linji Gwida. Dan jolqot l-aktar lil-Linji Gwida Komunitarji dwar l-għajnuna mill-Istat għas-salvataġġ u r-ristrutturar tal-impriżi f’diffikultà, il-Qafas għall-għajnuna mill-Istat għar-riċerka, l-iżvilupp u l-innovazzjoni ( 19 ) kif emendat jew mibdul, il-Linji Gwida dwar l-għajnuna mill-Istat protezzjoni ambjentali u l-enerġija 2014-2020 ( 20 ) kif emendati jew mibdula, il-Linji Gwida tal-UE għall-applikazzjoni tar-regoli dwar l-għajnuna mill-Istat b’rabta mal-implimentazzjoni rapida tan-netwerks tal-broadband ( 21 ) kif emendata jew mibdula, il-Linji Gwida dwar l-għajnuna mill-Istat għall-promozzjoni tal-investimenti ta’ finanzjament tar-riskju ( 22 ) kif emendati jew mibdula, il-Komunikazzjoni tal-Kummissjoni - Kriterji għall-analiżi tal-kompatibbiltà tal-każijiet tal-għajnuna mill-Istat għat-taħriġ soġġetti għal notifika individwali ( 23 ) kif emendata jew mibdula, il-Komunikazzjoni tal-Kummissjoni - Kriterji għall-analiżi tal-kompatibilità tal-għajnuna mill-Istat għall-ħaddiema żvantaġġati jew b'diżabbiltà suġġetta għan-notifika individwali ( 24 ) kif emendata jew mibdula, u l-istrumenti relatati mas-servizzi ta’ interess ekonomiku ġenerali ( 25 ).

(32) L-istrumenti orizzontali ta’ hawn fuq japplikaw għall-produzzjoni, l-ipproċessar u l-kummerċjalizzazzjoni ta’ prodotti agrikoli sakemm il-Linji Gwida attwali jipprovdu regoli speċifiċi. Dawn il-Linji Gwida jipprevedu miżuri speċifiċi ta’ għajnuna ambjentali, bħal għajnuna għall-impenji fil-qasam tal-agri-ambjent-klima u tal-benesseri tal-annimali (it-Taqsima 1.1.5 tal-Parti II), għajnuna għall-iżvantaġġi relatati maż-żoni tan-Natura 2000 u mad-Direttiva Qafas dwar l-Ilma ( 26 ) (it-Taqsima 1.1.6 tal-Parti II) u għajnuna għall-biedja agrikola (it-Taqsima 1.1.8 tal-Parti II). L-għajnuna għal investimenti fl-interess tal-għanijiet ambjentali fil-qasam tal-produzzjoni agrikola primarja hija evalwata skont ir-regoli stipulati fit-Taqsima 1.1.1.1. tal-Parti II ta’ dawn il-Linji Gwida. L-għajnuna għall-protezzjoni tal-ambjent favur impriżi attivi fl-ipproċessar ta’ prodotti agrikoli u fil-kummerċjalizzazzjoni ta’ prodotti agrikoli ser tiġi ddikjarata kompatibbli mas-suq intern skont l-Artikolu 107(3)(c) tat-Trattat jekk tissodisfa l-kundizzjonijiet tal-Linji Gwida dwar l-għajnuna mill-Istat għall-protezzjoni tal-ambjent u l-enerġija 2014-2020. L-għajnuna għall-investimenti fl-iffrankar tal-enerġija, fil-bijokarburanti u fis-sorsi tal-enerġiji rinnovabbli hija eskluża mill-kamp ta’ applikazzjoni tal-Kapitoli 2 u 3 tal-Parti II ta’ dawn il-Linji Gwida peress li t-tali għajnuna għandha tikkonforma mal-GBER jew il-Linji Gwida dwar l-għajnuna mill-Istat għall-protezzjoni tal-ambjent u l-enerġija 2014-2020, sakemm din ma tkunx eżentata mill-obbligu ta’ notifika. Madankollu, l-għajnuna għall-investimenti marbuta mal-produzzjoni agrikola primarja relatata mal-produzzjoni tal-enerġija minn sorsi rinnovabbli jew mal-produzzjoni ta’ bijokarburanti fl-azjendi tista’ taqa’ fil-kamp ta’ applikazzjoni tal-Linji Gwida, sakemm it-tali produzzjoni ma tkunx taqbeż il-konsum annwali medju ta’ karburanti jew enerġija tal-impriża agrikola partikolari (Taqsima 1.1.1.1).

(33) Il-Linji Gwida dwar l-għajnuna reġjonali mill-Istat għall-2014-2020 ( 27 ) ma japplikawx għall-għajnuna għall-produzzjoni ta’ prodotti agrikoli primarji minħabba l-ispeċifiċitajiet tas-settur. Madankollu, dawn japplikaw għall-ipproċessar ta’ prodotti agrikoli u għall-kummerċjalizzazzjoni ta’ prodotti agrikoli sal-punt stabbilit f’dawn il-Linji Gwida.

(34) Kemm ir-regoli ġenerali dwar l-għajnuna mill-Istat kif ukoll id-dispożizzjonijiet aktar speċifiċi ta’ dawn il-Linji Gwida jaf ikollhom x’jaqsmu ma’ impriżi attivi fis-settur tal-forestrija jew f’żoni rurali. Meta applikabbli, l-għajnuna lill-impriżi attivi fis-settur tal-forestrija jew fiż-żoni rurali tista’ wkoll tinstab kompatibbli skont il-kundizzjonijiet u f’konformità ma’ regoli ġenerali tal-Unjoni dwar l-għajnuna mill-Istat (b’mod partikolari, mal-Linji Gwida dwar l-għajnuna reġjonali mill-Istat għall-2014-2020, il-Qafas għall-għajnuna mill-Istat għar-riċerka u l-iżvilupp u l-innovazzjoni, u l-Linji Gwida dwar l-għajnuna mill-Istat għall-protezzjoni ambjentali u l-enerġija 2014-2020).

2.4. Definizzjonijiet

(35) Għall-finijiet ta’ dawn il-Linji Gwida:

1. “għajnuna” tfisser kwalunkwe miżura li tissodisfa l-kriterji kollha stabbiliti fl-Artikolu 107(1) tat-Trattat;

2. “settur agrikolu” tfisser l-azjendi kollha attivi fil-produzzjoni agrikola primarja, l-ipproċessar u l-kummerċjalizzazzjoni ta’ prodotti agrikoli;

3. “prodott agrikolu” tfisser il-prodotti elenkati fl-Anness I tat-Trattat, minbarra l-prodotti tas-sajd u tal-akkwakultura elenkati fl-Anness I tar-Regolament (UE) Nru 1379/2013 tal-Parlament Ewropew u tal-Kunsill ( 28 );

4. “skema ta’ għajnuna” tfisser kull att li, abbażi tiegħu, mingħajr ma jkunu meħtieġa miżuri oħra ta’ implimentazzjoni, għotjiet ta’ għajnuna individwali jistgħu jingħataw lil impriżi ddefiniti fl-att b’mod ġenerali u astratt u kwalunkwe att li abbażi tiegħu tista’ tingħata għajnuna li mhijiex marbuta ma’ proġett speċifiku lil impriża waħda jew aktar għal perjodu ta' żmien indefinit u għal ammont indefinit;

5. “reġjuni l-aktar imbiegħda” tfisser ir-reġjuni msemmija fl-ewwel paragrafu tal-Artikolu 349 tat-Trattat;

6. “gżejjer minuri tal-Eġew” tfisser il-gżejjer minuri msemmija fl-Artikolu 1(2) tar-Regolament (UE) Nru 229/2013 ( 29 );

7. “programm tal-iżvilupp rurali” tfisser programm tal-iżvilupp rurali kif previst fl-Artikolu 6(1) tar-Regolament (UE) Nru 1305/2013;

8. “attività agrikola” tfisser il-produzzjoni, l-ipproċessar u t-tqegħid fis-suq ta’ prodotti agrikoli;

9. “foresta” tfisser medda ta’ art ta’ aktar minn 0,5 ettaru b’siġar għoljin aktar minn 5 metri u kanupew li jkopri aktar minn 10 %, jew siġar li kapaċi jilħqu dawn il-limiti in situ; u ma tinkludix art li hi prinċipalment taħt użu ta’ art agrikola jew urbana. Stat Membru jew reġjun jistgħu jagħżlu li japplikaw definizzjoni oħra ta’ foresta abbażi tal-leġiżlazzjoni nazzjonali eżistenti jew is-sistema tal-inventarju. L-Istati Membri jew ir-Reġjuni għandhom jagħtu definizzjoni bħal din fin-notifika u meta tkun relatata ma’ miżura tal-iżvilupp rurali, din għandha tingħata fil-programm tal-iżvilupp rurali;

10. “produzzjoni agrikola primarja” tfisser il-produzzjoni ta’ prodotti tal-ħamrija u tat-trobbija tal-bhejjem, elenkati fl-Anness I għat-Trattat, mingħajr it-twettiq ta’ kwalunkwe operazzjoni ulterjuri li tbiddel in-natura ta’ dawn il-prodotti;

11. “ipproċessar ta’ prodotti agrikoli” tfisser kwalunkwe operazzjoni fuq prodott agrikolu li tirriżulta fi prodott li huwa wkoll prodott agrikolu, minbarra l-attivitajiet fil-farm meħtieġa għat-tħejjija ta’ prodott tal-annimali jew tal-pjanti għall-ewwel bejgħ;

12. “kummerċjalizzazzjoni ta’ prodotti agrikoli” tfisser iż-żamma jew il-wiri bil-għan ta’ bejgħ, l-offerta għall-bejgħ, il-kunsinna jew kwalunkwe mod ieħor ta’ tqegħid fis-suq, minbarra l-ewwel bejgħ minn produttur primarju lil dawk li jbiegħu mill-ġdid jew lill-proċessuri u kwalunkwe attività ta’ preparazzjoni ta’ prodott għat-tali l-ewwel bejgħ; bejgħ minn produttur primarju lill-konsumaturi finali jitqies bħala kummerċjalizzazzjoni ta’ prodotti agrikoli jekk iseħħ f’bini separat riżervat għal dak l-iskop;

13. “SME” jew “intrapriżi mikro, żgħar u ta’ medji” tfisser intrapriżi li jissodisfaw il-kriterji stabbiliti fl-Anness I tar-Regolament tal-Kummissjoni Nru 702/2014 ( 30 );

14. “intrapriżi kbar” tfisser intrapriżi li ma jissodisfawx il-kriterji stabbiliti fl-Anness I tar-Regolament (UE) Nru 702/2014;

15. “impriża f’diffikultà” tfisser impriza li fir-rigward tagħha tinqala’ mill-inqas waħda miċ-ċirkostanzi li ġejjin:

(a) fil-każ ta' kumpanija b'responsabbiltà limitata (għajr SME li ilha teżisti għal anqas minn tliet snin), fejn aktar minn nofs il-kapital azzjonarju sottoskritt ikun għeb b'riżultat ta' telf akkumulat. Dan huwa l-każ meta t-tnaqqis tat-telf akkumulat mir-riżervi (u l-elementi l-oħra kollha ġeneralment ikkunsidrati bħala parti mill-fondi proprji tal-kumpanija) jwassal għal ammont kumulat negattiv li jeċċedi nofs il-kapital azzjonarju sottoskritt. Għall finijiet ta’ din id-dispożizzjoni “kumpanija b’responsabbiltà limitata” tirreferi b’mod partikolari għat-tipi ta’ kumpaniji msemmija fl-Anness I tad-Direttiva 2013/34/UE tal-Parlament Ewropew u tal-Kunsill ( 31 ) u “kapital azzjonarju” jinkludi, fejn relevanti, kwalunkwe primjum fuq l-azzjonijiet;

(b) fil-każ ta’ kumpanija li mill-inqas xi membri għandhom responsabbiltà limitata għad-dejn tal-kumpanija (ħlief SME li ilha teżisti għal anqas minn tliet snin), fejn aktar minn nofs il-kapital tagħha kif muri fil-kontijiet tal-kumpanija jkun għeb minħabba telf akkumulat. Għall-finijiet ta' din id-dispożizzjoni “kumpanija fejn mill-inqas xi membri għadhom responsabbiltà limitata għad-dejn tal-kumpanija” tirreferi b'mod partikolari għat-tipi ta' kumpanija msemmija fl-Anness II tad-Direttiva 2013/34/UE;

(c) meta l-impriża tkun suġġetta għal proċedimenti ta’ insolvenza kollettivi jew tissodisfa l-kriterji skont il-liġi domestika tagħha biex titqiegħed fi proċedimenti ta’ insolvenza kollettivi fuq talba tal-kredituri tagħha.

(d) meta l-impriża tkun irċeviet għajnuna għas-salvataġġ u tkun għadha ma rrimborżatx is-self jew ma temmitx il-garanzija, jew tkun irċeviet għajnuna għar-ristrutturar u għadha soġġetta għal pjan ta’ ristrutturar;

(e) fil-każ ta’ intrapriża li mhix SME, fejn fl-aħħar sentejn:

(i) id-dejn kontabilistiku għall-proporzjon ta’ ekwità tal-impriża kien aktar minn 7,5 ; u

(ii) il-proporzjon tal-kopertura tal-imgħax tal-EBITDA tal-impriża jkun taħt il-1,0 .

16. “azjenda agrikola” tfisser unità li tinkludi art, bini u faċilitajiet użati għal produzzjoni agrikola primarja;

17. “intensità tal-għajnuna” tfisser l-ammont tal-għajnuna gross espress bħala perċentwal tal-ispejjeż eliġibbli, qabel kull tnaqqis ta’ taxxa jew imposti oħra;

18. “għajnuna individwali” tfisser għajnuna ad hoc u għotjiet ta’ għajnuna lil benefiċjarji individwali abbażi ta’ skema ta’ għajnuna;

19. “għajnuna ad hoc” tfisser għajnuna mhux mogħtija fuq il-bażi ta’ skema ta’ għajnuna;

20. “għotja gross ekwivalenti” tfisser l-ammont tal-għajnuna jekk kienet ipprovduta fil-forma ta’ għotja għall-benefiċjarju, qabel kull tnaqqis tat-taxxa jew imposti oħrajn;

21. “data tal-għoti tal-għajnuna” tfisser id-data li fiha l-benefiċjarju jingħata d-dritt legali li jirċievi l-għajnuna skont l-iskema legali nazzjonali applikabbli.

22. “grupp ta’ produtturi u organizzazzjoni” tfisser grupp jew organizzazzjoni stabbiliti għall-fini:

(a) tal-adattament tal-produzzjoni u l-output tal-produtturi li huma membri ta’ tali gruppi jew organizzazzjonijiet ta' produtturi skont ir-rekwiżiti tas-suq, jew

(b) tat-tqegħid b’mod konġunt ta’ prodotti fis-suq, inklużi l-preparazzjoni għall-bejgħ, iċ-ċentralizzazzjoni tal-bejgħ u l-provvista lix-xerrejja bl-ingrossa; jew

(c) tal-istabbiliment ta’ regoli komuni fuq l-informazzjoni dwar il-produzzjoni, b’mod partikolari dwar il-ħsad u d-disponibbiltà; jew

(d) tal-attivitajiet l-oħra li jistgħu jitwettqu minn gruppi jew organizzazzjonijiet tal-produtturi, bħall-iżvilupp ta’ ħiliet tan-negozju u tal-kummerċjalizzazzjoni u l-organizzazzjoni u l-iffaċilitar ta’ proċessi ta’ innovazzjoni;

23. “avvanz ripagabbli” tfisser self għal proġett li jitħallas bi ħlas parzjali wieħed jew iktar u l-kundizzjonijiet li għar-rimborż li jiddependi mill-eżitu tal-proġett;

24. “pest tal-pjanti” tfisser organiżmi dannużi kif definiti fil-punt (e) tal-Artikolu 2(1) tad-Direttiva tal-Kunsill 2000/29/KE ( 32 );

25. “bidu ta' xogħlijiet fuq il-proġett jew attività” tfisser jew il-bidu tal-attivitajiet jew ix-xogħlijiet ta' kostruzzjoni marbuta mal-investiment, liema minnhom jinbdew l-ewwel, jew l-ewwel impenn legalment vinkolanti biex jiġi ordnat apparat jew jiġu impjegati servizzi jew kull impenn ieħor li permezz tiegħu il-proġett jew l-attività isiru irriversibbli; ix-xiri ta' art u xogħlijiet preparatorji bħalma huma l-kisba ta' permessi u t-twettiq ta' studji ta' fattibiltà mhumiex ikkunsidrati bħala l-bidu ta' xogħlijiet jew attività. Ix-xiri ta’ art imsemmi fil-punt (144)(a) fit-tieni sentenza, (502)(a) fit-tieni sentenza u (635)(a) meta l-ispejjeż eliġibbli għax-xiri tal-art ikunu 100 % tal-ispejjeż eliġibbli tal-investiment, jitqies li huwa l-bidu ta’ ħidma fi proġett jew attività;

26. “skemi tas-suċċessur fiskali” tfisser skema fil-forma ta’ benefiċċji fuq it-taxxa li tikkostitwixxi verżjoni emnedata ta’ skema li kienet teżisti qabel fil-forma ta’ benefiċċji fuq it-taxxa u li tiħdilha postha;

27. “bhejjem mejta” tfisser annimali li nqatlu permezz tal-ewtanażja b’dijanjożi definita jew mingħajrha jew li mietu, inklużi annimali li twieldu mejta u li ma twildux, f'farm jew fi kwalunkwe bini jew matul it-trasport, iżda li ma nqatlux għall-konsum tal-bniedem;

28. “annimal protett” tfisser kull annimal protett jew mill-Unjoni jew inkella mil-leġiżlazzjoni nazzjonali;

29. “bidwi żgħażugħ” tfisser persuna fiżika li ma għandhiex aktar minn 40 sena fid-data meta tissottometti l-applikazzjoni għall-għajnuna, ikollha ħiliet u kompetenzi okkupazzjonali xierqa u tkun qiegħda tieħu r-rwol ta’ kap f’dik l-azjenda agrikola;

30. “proġett kbir ta’ investiment” tfisser investiment f’żoni rurali, kif imsemmi fil-Kapitolu 3 tal-Parti II ta’ dawn il-Linji Gwida, bl-ispejjeż eliġibbli li jaqbżu l-EUR 50 miljun, ikkalkolati bil-prezzijiet u r-rati tal-kambju tad-data ta’ għoti tal-għajnuna;

31. “ammont aġġustat tal-għajnuna” tfisser l-ammont massimu ta’ għajnuna permissibbli għal proġett kbir tal-investiment, ikkalkulat b’din il-formula: ammont massimu tal-għajnuna = R×(50+0,50 ×B+0,34 ×C), fejn R hi l-intensità tal-għajnuna massima li tapplika fiż-żona kkonċernata, mingħajr l-intensità tal-għajnuna miżjuda għalll-SMEs. B jirrappreżenta l-parti tal-ispejjeż eliġibbli bejn il-EUR 50 miljun u l-EUR 100 miljun. C hija l-parti tal-ispejjeż eliġibbli ta’ aktar minn EUR 100 miljun;

32. “assi tanġibbli” tfisser assi li jkunu jikkonsistu minn art, bini u impjanti, makkinarju u tagħmir;

33. “assi intanġibbli” tfisser assi li m'għandhomx forma fiżika jew finanzjarja bħal privattivi, liċenzji, know-how jew proprjetà intellettwali oħra;

34. “avveniment klimatiku avvers li jista’ jkun assimilat ma’ diżastru naturali” tfisser kundizzjonijiet ħżiena tat-temp bħal ġlata, tempesti u silġ, borra, xita bil-qliel jew nixfa severa li jeqirdu aktar minn 30 % tal-medja tal-produzzjoni annwali ta’ bidwi partikolari, matul il-perjodu preċedenti ta’ tliet snin jew medja ta’ tliet snin ibbażata fuq il-perjodu preċedenti ta’ ħames snin, esklużi l-ogħla entrata u dik l-aktar baxxa;

35. “avvenimenti klimatiċi avversi oħra” tfisser kundizzjonijiet mhux favorevoli li ma jissodisfawx il-kundizzjonijiet tal-punt (35)34 ta’ dawn il-Linji Gwida;

36. “inċidenti ambjentali” tfisser okkorrenza speċifika ta’ tniġġis, kontaminazzjoni jew degrazzjoni fil-kwalità tal-ambjent relatati ma’ avveniment speċifika u ta’ ambitu ġeografiku limitat, li jeqred aktar minn 30 % tal-produzzjoni annwali medja tal-impriża attiva fis-settur agrikolu fil-perjodu preċedenti ta’ tliet snin jew medja ta’ tliet snin abbażi tal-perjodu preċedenti ta’ ħames snin, bl-esklużjoni tal-ogħla entrata u ta’ dik l-aktar baxxa. Ma tkoprix ir-riskji ambjentali ġenerali li mhumiex marbuta ma’ avveniment speċifiku, bħat-tibdil fil-klima jew it-tniġġis atmosferiku;

37. “avveniment katastrofiku” tfisser avveniment mhux previst ta' natura bijotika jew mhux bijotika kkawżat minn azzjoni umana li twassal għal disturbi kbar fl-istrutturi forestali, u li eventwalment jikkawża dannu ekonomiku kbir lis-setturi forestali;

38. “standard tal-Unjoni” tfisser standard obbligatorju stabbilit fil-leġiżlazzjoni tal-Unjoni li jistabbilixxi l-livell li jridu jiksbu l-impriżi individwali, b’mod partikolari fir-rigward tal-ambjent, l-iġene u t-trattament xieraq tal-annimali; għaldaqstant, standards jew miri stabbiliti fil-livell tal-Unjoni li huma vinkolanti għall-Istati Membri iżda mhux għal impriżi individwali ma jitqisux bħala standards tal-Unjoni;

39. “investiment mhux produttiv” tfisser investiment li ma jwassalx għal żieda sinifikanti fil-valur jew fil-profittabbiltà tal-azjenda agrikola;

40. “investimenti biex tinżamm konformità ma’ standard tal-Unjoni” tfisser investimenti li jsiru biex ikun hemm konformità ma’ standard tal-Unjoni wara l-iskadenza tal-perjodu tranżitorju previst fil-leġiżlazzjoni tal-Unjoni;

41. “konsulenza” tfisser konsulenza kompleta mogħtija fil-qafas tal-istess kuntratt;

42. “ktieb tal-merħla” tfisser kwalunkwe ktieb, reġistru, fajl jew mezz ta’ ħżin ta’ dejta:

(a) li jinżamm minn organizzazzjoni jew assoċjazzjoni ta’ min inissel rikonoxxuta b’mod uffiċjali minn Stat Membru li fih twaqqfet l-organizzazzjoni jew l-assoċjazzjoni ta’ min inissel; u

(b) li fih jiddaħħlu jew jiġu rreġistrati annimali ta’ razza pura għat-tnissil ta’ razza partikolari b’referenza għall-antenati tagħhom;

43. “bidwi attiv” tfisser bidwi attiv skont it-tifsira tal-Artikolu 9 tar-Regolament (UE) Nru 1307/2013;

44. “reġjuni inqas żviluppati” tfisser reġjuni fejn il-prodott domestiku gross (PDG) per capita huwa inqas minn 75 % tal-PDG medju tal-UE-27;

45. “UE-25” tfisser il-25 Stat Membru tal-Unjoni li kienu Stati Membri fl-Unjoni f'Mejju 2005;

46. “UE-27” tfisser is-27 Stat Membru tal-Unjoni li kienu Stati Membri fl-Unjoni f'Jannar 2007;

47. “xogħlijiet kapitali” tfisser xogħlijiet li jitwettqu mill-bidwi nnifsu jew mill-ħaddiema tiegħu, li permezz tagħhom jinħoloq attiv;

48. “infrastruttura fuq skala żgħira” tfisser infrastruttura bi spejjeż eliġibbli limitati għal EUR 2 miljun;

49. “bijokarburant magħmul mill-ikel” tfisser bijokarburant prodott minn ċereali u minn għelejjel oħra bi pjanti b'kontenut rikk ta’ lamtu, bi pjanti taz-zokkor u bi pjanti li minnhom jiġi estratt iż-żejt kif definit fil-Proposta tal-Kummissjoni għal Direttiva tal-Parlament Ewropew u tal-Kunsill li temenda d-Direttiva 98/70/KE dwar il-kwalità tal-karburanti tal-petrol u tad-diżil u li temenda d-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli ( 33 );

50. “żona agrikola” tfisser kwalunkwe żona meħuda minn raba’, bur permanenti u mergħa permanenti jew uċuħ tar-raba’ permanenti kif definiti fl-Artikolu 4 tar-Regolament (UE) Nru 1307/2013;

51. “maniġer ieħor tal-art” tfisser impriża li timmaniġġa art għajr impriża li hija attiva fis-settur agrikolu;

52. “spiża tat-tranżazzjonijiet” tfisser spiża addizzjonali marbuta ma’ li jiġi sodisfatt l-impenn, iżda mhux direttament attribwibbli għall-implimentazzjoni tiegħu jew mhux inkluż fl-ispejjeż jew id-dħul mitluf li huma kumpensati direttament; u li tista’ tiġi kkalkolata abbażi ta’ spiża standard;

53. għall-finijiet tal-konservazzjoni tar-riżorsi ġenetiċi fl-agrikoltura u fil-forestrija,

(a) “konservazzjoni in situ” fl-agrikoltura tfisser il-konservazzjoni ta’ materjal ġenetiku fl-ekosistemi u l-ħabitats naturali u ż-żamma u l-ikupru ta’ popolazzjoni vijabbli ta’ speċi jew razez selvaġġi fl-ambjenti naturali tagħhom u, fil-każ ta’ razez ta’ annimali ddomestikati jew speċijiet ta’ pjanti kkultivati, fl-ambjent ikkultivat fejn dawn żviluppaw il-karatteristiċi distintivi tagħhom;

(b) “konservazzjoni in situ” fil-forestrija tfisser il-konservazzjoni tal-materjal ġenetiku f’ekosistemi u ħabitats naturali u ż-żamma u l-irkupru tal-popolazzjoni vijabbli ta’ speċijiet fl-ambjent naturali tagħhom;

(c) “konservazzjoni tal-farm jew tal-azjenda f'foresta” tfisser il-konservazzjoni in situ u l-iżvilupp fil-livell tal-farm jew tal-azjenda f’foresta;

(d) “konservazzjoni ex situ” tfisser il-konservazzjoni ta’ materjal ġenetiku għall-agrikoltura jew il-forestrija barra mill-ħabitat naturali tiegħu;

(e) “ġbir ex situ” tfisser ġbir ta’ materjal ġenetiku għall-agrikoltura jew il-forestrija miżmum barra l-ħabitat naturali tiegħu;

54. “oġġetti tal-ikel” tfisser oġġetti tal-ikel li mhumiex prodotti agrikoli u li huma elenkati fl-Anness I tar-Regolament (UE) Nru 1151/2012 tal-Parlament Ewropew u tal-Kunsill ( 34 );

55. “spejjeż fissi li jirriżultaw mill-parteċipazzjoni fi skema tal-kwalità” tfisser l-ispejjeż imġarrba biex wieħed jidħol fi skema tal-kwalità appoġġjata u l-kontribuzzjoni annwali għall-parteċipazzjoni f’dik l-iskema tal-kwalità, inkluża, fejn ikun meħtieġ, in-nefqa fuq il-verifiki meħtieġa biex tiġi verifikata l-konformità mal-ispeċifikazzjonijiet tal-iskema tal- kwalità;

56. “katina qasira tal-provvista” tfisser katina qasira tal-provvista li tinvolvi numru limitat ta’ operaturi ekonomiċi, impenjati għall-kooperazzjoni, l-iżvilupp ekonomiku lokali, u relazzjonijiet ġeografiċi u soċjali mill-qrib bejn il-produtturi, il-proċessuri u l-konsumaturi;

57. “membru ta’ familja li tgħix f'farm” tfisser persuna fiżika jew ġuridika jew grupp ta’ persuni fiżiċi jew ġuridiċi, ikun xi jkun l-istatus legali li jingħata lill-grupp u l-membri tiegħu mil-liġi nazzjonali, minbarra l-ħaddiema tal-azjenda. Meta persuna ġuridika jew grupp ta’ persuni ġuridiċi jitqiesu bħala membri tal-unità domestika tal-azjenda agrikola, dawk il-membri jridu jeżerċitaw attività agrikola fil-farm fiż-żmien li fih issir l-applikazzjoni għall-għajnuna;

58. “raggruppament” tfisser grupp ta’ impriżi indipendenti, inklużi negozji li jkunu għadhom kemm jiftħu, intrapriżi żgħar, medji u kbar kif ukoll korpi konsultattivi u/jew organizzazzjonijiet ta’ riċerka - imfassla biex jistimulaw l-attività ekonomika/innovattiva billi jippromwovu interazzjonijiet intensivi, qsim ta’ faċilitajiet u skambju ta’ għarfien u l-kompetenza kif ukoll billi jikkontribwixxu b’mod effettiv għat-trasferiment tal-għarfien, in-netwerking u t-tixrid ta’ informazzjoni fost l-impriżi fir-raggruppament;

59. “operatur żgħir” tfisser mikrointrapriża kif iddefinit fir-Rakkomandazzjoni tal-Kummissjoni 2003/361 ( 35 ), jew persuna fiżika mhux impenjata f’attività ekonomika fil-mument tal-applikazzjoni għall-għajnuna;

60. “swieq lokali” tfisser:

(a) swieq f’raġġ ta’ 75 km mill-farm mnejn joriġina l-prodott, li fiha jridu jitwettqu l-attivitajiet ta’ pproċessar u bejgħ lill-klijent finali; jew

(b) swieq li għalihom il-programm tal-iżvilupp rurali rispettiv jistabbilixxi raġġ kilometriku mill-farm mnejn joriġina l-prodott, li fiha jridu jitwettqu l-attivitajiet ta’ pproċessar u bejgħ lill-klijent finali; jew

(c) swieq li għalihom il-programm tal-iżvilupp rurali rispettiv jistabbilixxi definizzjoni alternattiva konvinċenti;

61. “spejjeż tat-testijiet għall-Enċefalopatija Sponġiformi li Tittieħed (TSE) u l-Enċefalopatija Sponġiformi Bovina (BSE)” tfisser l-ispejjeż kollha, inklużi dawk għall-kits tat-testijiet u għat-teħid, it-trasport, l-ittestjar, il-ħżin u l-qerda ta’ kampjun imeħtieġa għall-kampjunar u l-ittestjar fil-laboratorji skont il-Kapitolu C tal-Anness X għar-Regolament (KE) Nru 999/2001 tal-Parlament Ewropew u tal-Kunsill ( 36 );

62. “organizzazzjoni ta’ riċerka u tqassim tal-għarfien” tfisser entità (bħal universitajiet jew istituti ta’ riċerka, aġenziji ta’ trasferiment tat-teknoloġija, intermedjarji tal-innovazzjoni, entitajiet kollaborattivi fiżiċi u/jew virtwali orjentati lejn ir-riċerka), ikun xi jkun l-istatus ġuridiku tagħha (organizzata skont il-liġi pubblika jew privata) jew mod ta’ finanzjament tagħha, bl-għan primarju li twettaq riċerka fundamentali, riċerka industrijali jew żvilupp esperimentali b’mod indipendenti, kif stipulat fil-Qafas għall-għajnuna mill-Istat għar-riċerka u l-iżvilupp u l-innovazzjoni jew biex tqassam b’mod mifrux ir-riżultati tat-tali attivitajiet permezz ta’ tagħlim, pubblikazzjoni jew trasferiment tal-għarfien. Meta t-tali entità twettaq attivitajiet ekonomiċi wkoll, il-finanzjament, l-ispejjeż u d-dħul ta’ attivitajiet ekonomiċi jridu jitqiesu b’mod separat. L-impriżi li jistgħu jinfluwenzaw lit-tali entità, fil-kwalità ta’, pereżempju, azzjonisti jew membri, ma jistgħux igawdu aċċess preferenzjali għall-kapaċitajiet ta’ riċerka tat-tali entità jew għar-riżultati ġġenerati minnha;

63. “distakkament” tfisser li l-kundizzjonijiet tat-tranżazzjoni bejn il-partijiet kontraenti mhumiex differenti minn dawk li jkunu stipulati bejn impriżi indipendenti u ma jinkludu ebda element ta’ kollużjoni. Kull tranżazzjoni li tirriżulta minn proċedura miftuħa, trasparenti u bla ebda kundizzjoni titqies li tilħaq il-prinċipju tad-distakkament;

64. “ġestjoni sostenibbli tal-foresti” tfisser l-użu tal-foresti u tal-art tal-foresti b’mod u b’rata tali li jippermettulhom iżommu l-bijodiversità, il-produttività, il-kapaċità ta’ riġenerazzjoni, il-vitalità u l-potenzjal tagħhom li jiġu sodisfatti, attwalment u fil-futur, il-funzjonijiet ekoloġiċi, ekonomiċi u soċjali rilevanti, f’livell lokali, nazzjonali u dinji, mingħajr ma jikkawżaw dannu lil ekosistemi oħrajn;

65. “sistemi agroforestali” tfisser sistemi tal-użu tal-art li fihom is-siġar jitkabbru flimkien ma’ agrikoltura fuq l-istess art;

66. “siġar li jikbru malajr” tfisser foresta ta’ rotazzjoni qasira, fejn iż-żmien minimu qabel it-tqaċċit totali ma jkunx inqas minn 8 snin u ż-żmien massimu qabel it-tqaċċit totali ma jaqbiżx l-20 sena;

67. “siġar għall-imsaġar ta’ rotazzjoni qasira” tfisser l-ispeċijiet ta’ siġar tal-kodiċi NM 0602 90 41 li għandhom jiġu ddefiniti mill-Istati Membri, li jkunu magħmula minn uċuh tar-raba’ għudin, perenni, mir-riżomi jew mill-għeruq li jifdal fl-art wara l-ħsad, b’rimjiet ġodda li joħorġu fl-istaġun ta’ wara u b’ċiklu ta’ ħsad massimu li għandu jiġi stabbilit mill-Istati Membri kif stabbilit fl-Artikolu 4(1)(k) tar-Regolament (UE) Nru 1307/2013;

68. “żoni skarsament popolati” tfisser żoni aċċettati mill-Kummissjoni bħala tali fid-deċiżjonijiet individwali fuq mapep ta’ għajnuna reġjonali għall-perjodu bejn l-1 ta’ Lulju 2014 u l-31 ta’ Diċembru 2020;

69. “żoni ‘a’” tfisser dawk iż-żoni nominati f’mappa ta’ għajnuna reġjonali approvata għall-perjodu bejn l-1 ta’ Lulju 2014 u l-31 ta’ Diċembru 2020 b’applikazzjoni tad-dispożizzjonijiet tal-Artikolu 107(3)(a) tat-Trattat;

70. “żoni ‘c’” tfisser dawk iż-żoni nominati f’mappa ta’ għajnuna reġjonali approvata għall-perjodu bejn l-1 ta’ Lulju 2014 u l-31 ta’ Diċembru 2020 b’applikazzjoni tad-dispożizzjonijiet tal-Artikolu 107(3)(c) tat-Trattat;

71. “żona NUTS 3” tfisser reġjun speċifikat fil-livell 3 ta' klassifika komuni ta' unitajiet territorjali għall-istatistika skont ir-Regolament (KE) Nru 1059/2003 tal-Parlament Ewropew u tal-Kunsill ( 37 );

72. “żoni ‘c’ mhux predefiniti” tfisser żoni li Stat Membru skont id-diskrezzjonijiet tiegħu stess jagħżel bħala żoni “c” dment li l-Istat Membru juri li żoni bħal dawn jissodisfaw ċertu kriterji soċjoekonomiċi u li dawn iż-żoni huma identifikati fuq mappa ta' għajnuna reġjonali approvata għall-perjodu mill-1 ta' Lulju 2014sal-31 ta' Diċembru 2020 bl-applikazzjoni tad-dispożizzjonijiet tal-Artikolu 107(3)(c) tat-Trattat;

73. “dawk li kienu żoni ‘a’” tfisser dawk iż-żoni identifikati bħala żoni “a” fuq mappa approvata ta’ għajnuna reġjonali għall-perjodu mill-1 ta’ Jannar 2011sat-30 ta’ Ġunju 2014;

74. “mappa ta’ għajnuna reġjonali” tfisser il-lista ta’ żoni nominati minn Stat Membru skont il-kundizzjonijiet stipulati fil-Linji Gwida dwar l-għajnuna reġjonali mill-Istat għall-2014-2020 u approvati mill-Kummissjoni;

75. “l-ipproċessar ta’ prodotti agrikoli fi prodotti mhux agrikoli” tfisser kwalunkwe operazzjoni fuq prodott agrikolu li tagħmlu prodott li mhuwiex prodott mhux agrikolu;

76. “pjan ta' evalwazzjoni” tfisser dokument li fih mill-inqas l-elementi minimi li ġejjin: l-għanijiet tal-iskema ta' għajnuna li jridu jiġu evalwati; il-mistoqsijiet tal-evalwazzjoni; l-indikaturi tar-riżultati; il-metodoloġija li se tintuża biex titwettaq l-evalwazzjoni; ir-rekwiżiti tal-ġbir tad-dejta; it-twaqqit propost tal-evalwazzjoni inkluż id-data ta' preżentazzjoni tar-rapport finali ta' evalwazzjoni; id-deskrizzjoni tal-korp indipendenti li jkun qed iwettaq l-evalwazzjoni jew il-kriterji li se jintużaw għall-għażla tiegħu u tal-modalitajiet biex tkun żgurata l-pubbliċità tal-evalwazzjoni.

2.5. Għajnuna notifikabbli

(36) Meta l-kundizzjonijiet tal-Artikolu 107(1) tat-Trattat ma jiġux issodisfati, l-Istati Membri jridu jinnotifikaw lill-Kummissjoni bl-għajnuna fis-settur agrikolu u tal-forestrija u fiż-żoni rurali skont l-Artikolu 108(3) tat-Trattat u ma għandhomx idaħħlu fis-seħħ il-miżura proposta sakemm din il-proċedura tkun irriżultat f’deċiżjoni finali, ħlief fil-każ ta' miżuri li jissodisfaw il-kundizzjonijiet stabbiliti fir-regolament ta’ eżenzjoni ġenerali.

(37) L-għajnuna individwali mogħtija skont skema ta’ għajnuna tibqa' soġġetta għall-obbligu ta' notifika skont l-Artikolu 108(3) tat-Trattat, jekk l-għajnuna tkun taqbeż dawn il-limiti tan-notifika:

(a) għal għajnuna individwali għal investiment għall-ipproċessar ta' prodotti agrikoli u l-kummerċjalizzazzjoni ta' prodotti agrikoli skont it-Taqsima 1.1.1.4 tal-Parti II ta' dawn il-Linji Gwida: l-ispejjeż eliġibbli li jaqbżu l-EUR 25 miljun, jew meta l-ekwivalenti tal-għotja gross tkun taqbeż it-EUR 12 miljun;

(b) għall-għajnuna għall-kampanji ta' promozzjoni skont it-Taqsima 1.3.2. tal-Parti II ta' dawn il-Linji Gwida: kampanji ta' promozzjoni b'baġit annwali li jaqbeż il-EUR 5 miljun;

(c) għall-għajnuna għal investiment individwali mogħtija skont it-Taqsimiet 3.1, 3.2, 3.6 u 3.10 tal-Kapitolu 3 tal-Parti II ta’ dawn il-Linji Gwida:







L-intensità tal-għajnuna Livell limitu tan-notifika 10 % EUR 7,5 miljun 15 % EUR 11,25 miljun 25 % EUR 18,75 miljun 35 % EUR 26,25 miljun 50 % u iktar EUR 37,5 miljun

Kapitolu 3. Il-prinċipji komuni tal-valutazzjoni

(38) Fil-valutazzjoni tagħha jekk miżura ta’ għajnuna nnotifikata tistax titqies kompatibbli mas-suq intern skont l-Artikolu 107(3) tat-Trattat, il-Kummissjoni ġeneralment tanalizza jekk it-tfassil tal-miżura ta’ għajnuna jiżgurax li l-impatt pożittiv tal-għajnuna għall-ilħuq ta’ għan ta’ interess komuni jkunx jeċċedi l-effetti negattivi potenzjali tagħha fuq il-kummerċ u l-kompetizzjoni.

(39) Il-Komunikazzjoni dwar l-immodernizzar tal-għajnuna mill-Istat talbet għall-identifikazzjoni u d-definizzjoni tal-prinċipji komuni applikabbli għall-valutazzjoni tal-kompatibbiltà tal-miżuri kollha ta’ għajnuna mwettqa mill-Kummissjoni. Għal din il-fini, il-Kummissjoni ser tikkunsidra li miżura ta’ għajnuna tkun kompatibbli mat-Trattat biss jekk tissodisfa l-kriterji kollha li ġejjin:

(a) kontribuzzjoni għal għan definit sew ta' interess komuni: miżura ta’ għajnuna mill-Istat trid timmira għal għan ta’ interess komuni b’mod konformi mal-Artikolu 107(3) tat-Trattat;

(b) ħtieġa ta' intervent mill-Istat: miżura ta’ għajnuna mill-Istat għandha tkun immirata lejn sitwazzjoni fejn l-għajnuna tkun tista’ ġġib magħha titjib materjali li ma jkunx jista’ jikseb is-suq innifsu billi tirrimedja falliment tas-suq iddefinit sew;

(c) l-adegwatezza tal-miżura tal-għajnuna: il-miżura ta’ għajnuna proposta trid tkun strument ta’ politika adegwat biex jiġi indirizzat l-għan ta’ interess komuni;

(d) l-effett tal-inċentiv: l-għajnuna trid tibdel l-imġiba tal-impriżi kkonċernati b’tali mod li dawn jidħlu għal attività addizzjonali li mingħajr l-għajnuna ma jwettquhiex jew iwettquha b’mod ristrett jew differenti jew b’mod differenti;

(e) il-proporzjonalità tal-għajnuna (għajnuna limitata għall-bżonn minimu): l-ammont tal-għajnuna jrid ikun limitat għall-bżonn minimu kemm titħeġġeġ l-attività tas-settur ikkonċernat;

(f) evitati l-effetti negattivi mhux dovuti fuq il-kompetizzjoni u l-kummerċ bejn Stati Membri: l-effetti negativi tal-għajnuna għandhom jridu jkunu limitati biżżejjed ħalli l-bilanċ ġenerali tal-miżura jkun pożittiv;

(g) it-trasparenza tal-għajnuna: l-Istati Membri, il-Kummissjoni, l-operaturi ekonomiċi u l-pubbliku jrid ikollhom aċċess faċli għall-atti u għall-informazzjoni kollha rilevanti dwar l-għajnuna li tingħata fil-qafas tagħhom.

(40) Il-bilanċ globali ta’ ċertu kategoriji ta’ skemi jista’ jkun soġġett għal rekwiżit ieħor ta’ evalwazzjoni ex post kif deskritt fil-punti (720) sa (723). F’każijiet bħal dawn, il-Kummissjoni tista’ tillimita t-tul ta’ żmien ta’ dawn l-iskemi (normalment għal erba’ snin jew anqas) bil-possibbiltà li tinnotifika mill-ġdid l-estensjoni ulterjuri tagħhom.

(41) Barra minn hekk, jekk miżura għall-għajnuna mill-Istat jew il-kundizzjonijiet marbuta magħha (inkluż il-metodu ta’ finanzjament tagħha meta jifforma parti integrali minnha) iwasslu b’mod mhux esklussiv fi ksur tal-liġi tal-Unjoni, l-għajnuna ma tkunx tista’ tiġi ddikjarata kompatibbli mas-suq intern ( 38 ). B’mod partikolari, l-għajnuna li ġejja hija meqjusa li tinvovli ksur inseperabbli tal-liġi tal-UE:

(a) għajnuna li tingħata biss jekk il-benefiċjarju jkollu l-kwartieri tiegħu fl-Istat Membru rilevanti jew li jkun stabbilit b’mod predominanti f’dak l-Istat Membru;

(b) għajnuna li tingħata biss jekk il-benefiċjarju juża oġġetti prodotti nazzjonalment jew servizzi nazzjonali;

(c) għajnuna li tillimita l-possibbiltà li l-benefiċjarji jisfruttaw ir-riżultati tar-riċerka, l-iżvilupp u l-innovazzjoni fi Stati Membri oħrajn.

(42) Il-prinċipji komuni tal-valutazzjoni għandhom jitqiesu fil-kuntest speċifiku tal-Politika Agrikola Komuni. Għalhekk, dawn il-kunsiderazzjonijiet politiċi ġenerali dwar il-kompetizzjoni għall-għajnuna kollha skont dawn il-Linji Gwida, sakemm ma jkunux previsti derogi fit-Taqsimiet 3.1 sa 3.7 tal-Parti I ta’ dawn il-Linji Gwida, minħabba kunsiderazzjonijiet partikolari applikabbli fis-settur agrikolu.

3.1. Kontribuzzjoni għal għan komuni

(43) L-għanijiet tal-għajnuna fis-settur agrikolu u tal-forestrija u fiż-żoni rurali għandhom jiżguraw produzzjoni tal-ikel vijabbli u l-promozzjoni tal-użu effiċjenti u sostenibbli tar-riżorsi sabiex jinkiseb tkabbir intelliġenti u sostenibbli.

(44) L-għajnuna fis-settur agrikolu u tal-forestrija u fiż-żoni rurali għandha tkun relatata mill-qrib mal-PAK, għandha tkun konsistenti mal-għanijiet tal-iżvilupp rurali msemmijin fil-punt (10) ta’ dawn il-Linji Gwida u għandha tkun kompatibbli mar-regoli dwar l-organizzazzjoni komuni tas-swieq fil-prodotti agrikoli.

Għanijiet tal-iżvilupp rurali

(45) L-għanijiet tal-iżvilupp rurali flimkien mal-prinċipji ġenerali dwar l-għajnuna mill-Istat se jitqiesu għall-valutazzjoni tal-kompatibbiltà tal-għajnuna.

(46) Il-Kummissjoni tikkunsidra li l-miżuri, implimentati skont u b’mod konformi mar-Regolament (UE) Nru 1305/2013 u l-atti delegati u ta’ implimentazzjoni tiegħu jew bħala finanzjament nazzjonali addizzjonali fil-qafas tal-programm tal-iżvilupp rurali, huma per se konsistenti mal-għanijiet tal-iżvilupp rurali u jikkontribwixxu għalihom.

(47) Fir-rigward tal-miżuri simili għal dawk tal-iżvilupp rurali ffinanzjati esklussivament minn fondi nazzjonali, sabiex tiġi żgurata l-koerenza mal-miżuri tal-iżvilupp rurali kofinanzjati mill-FAEŻR taħt il-programm ta’ żvilupp rurali, l-Istati Membri għandhom juru kif l-għajnuna mill-Istat inkwistjoni hija tajba u konsistenti mal-programmi tal-iżvilupp rurali rilevanti. Kull notifika għandha tiġi akkumpanjata minn tali dokumentazzjoni.

▼M1

(48) Il-Kummissjoni tikkunsidra li l-prinċipju ta’ kontribuzzjoni għall-għanijiet tal-iżvilupp rurali huwa ssodisfat fir-rigward tal-miżuri ta’ għajnuna fit-Taqsimiet 1.1.10.3, 1.2, 1.3, 2.8 u 2.9 tal-Parti II ta’ dawn il-Linji Gwida, li jaqgħu barra l-kamp ta’ applikazzjoni tal-iżvilupp rurali, peress li l-Kummissjoni kisbet biżżejjed esperjenza fir-rigward tal-kontribuzzjoni ta’ dawk il-miżuri għall-għanijiet tal-iżvilupp rurali.

▼B

Kundizzjonijiet addizzjonali għal għajnuna individwalment notifikabbli abbażi ta’ skema

(49) Meta tagħti l-għajnuna għal proġetti ta’ investiment individwalment notifikabbli abbażi ta’ skema, l-awtorità awtorizzanti trid turi li l-proġett magħżul se jikkontribwixxi għall-għan tal-iskema u li b’hekk jikkontribwixxi għall-għanijiet ta’ għajnuna fis-settur agrikolu u tal-forestrija u fiż-żoni rurali. Għal din il-fini, l-Istati Membri jistgħu jserrħu fuq l-informazzjoni pprovduta mill-applikant għall-għajnuna, billi fiha jridu jiġu deskritti l-effetti pożittivi tal-investiment.

Ir-regoli tal-organizzazzjoni komuni tas-swieq fi prodotti agrikoli

(50) Minħabba l-ispeċifiċità tas-settur agrikolu ( 39 ), minkejja li r-regoli ta’ għajnuna mill-Istat huma ġeneralment applikabbli għal dan is-settur, l-applikazzjoni tagħhom madankollu tibqa’ soġġetta għad-dispożizzjonijiet stabbiliti fir-regolament tal-ewwel pilastru tal-PAK. Fi kliem ieħor, ir-rikors tal-Istati Membri għal miżuri tal-għajnuna mill-Istat ma jistax jieħu preċedenza fuq ir-Regolament (UE) Nru 1308/2013 ( 40 ). Għalhekk, il-Kummissjoni mhix se tawtorizza għajnuna mill-Istat li tkun inkompatibbli mad-dispożizzjonijiet li jirregolaw l-organizzazzjoni komuni tas-suq jew li tfixkel il-funzjonament xieraq tal-organizzazzjoni komuni.

(51) Aktar kundizzjonijiet speċifiċi dwar il-konformità mal-prinċipji tal-organizzazzjoni komuni tas-swieq tal-prodotti agrikoli huma stabbiliti fit-Taqsima 1.1.1.1 dwar l-għajnuna għall-investiment f’azjendi agrikoli relatati mal-produzzjoni agrikola primarja, fit-Taqsima 1.1.4 dwar l-għajnuna għall-bidu ta' gruppi u organizzazzjonijiet tal-produtturi u fit-Taqsima 1.2.2 dwar l-għajnuna għall-għeluq tal-kapaċità tal-produzzjoni, tal-Parti II ta’ dawn il-Linji Gwida.

Għanijiet ambjentali

(52) L-Artikolu 11 tat-Trattat jiddikjara li: “Il-ħtiġijiet għall-ħarsien tal-ambjent għandhom ikunu integrati fid-definizzjoni u l-implimentazzjoni tal-politika u l-attivitajiet tal-Unjoni, partikolarment bl-iskop li jinkoraġixxu żvilupp sostenibbli”. Il-bażi legali għall-miżuri ambjentali sostanzjali fl-ewwel u fit-tieni pilastri tal-PAK hi l-Artikolu 11 tat-Trattat. B’mod konformi ma’ dan ir-rekwiżit, il-prijoritàjiet tal-Unjoni għall-iżvilupp rurali għandhom ikunu segwiti fil-qafas tal-iżvilupp sostenibbli. Il-promozzjoni mill-Unjoni tal-għan tal-ħarsien tal-ambjent kif stabbilit fl-Artikolu 11 tat-Trattat, iqis ukoll il-prinċipju ta’ min iniġġes iħallas ( 41 ). Għalhekk għandha tingħata attenzjoni partikolari lill-kwistjonijiet ambjentali fin-notifiki futuri dwar l-għajnuna mill-Istat. In-notifiki kollha ta’ għajnuna mill-Istat fil-futur għandhom jinkludu valutazzjoni dwar jekk l-attività ta’ għajnuna hijiex mistennija li jkollha xi impatt ambjentali. F’każijiet fejn hemm impatt ambjentali, in-notifiki ta’ għajnuna mill-Istat għandhom jipprovdu informazzjoni li turi li l-miżura tal-għajnuna mhix se twassal għal ksur tal-leġiżlazzjoni Ewropea applikabbli dwar il-protezzjoni ambjentali. ►M1 Pereżempju, fil-każ ta’ skema ta’ għajnuna għall-investimenti li huma maħsuba biex iżidu l-produzzjoni, u li jinvolvu żieda fl-użu tar-riżorsi skarsi jew żieda fit-tniġġis, ser ikun meħtieġ li tintwera li l-iskema ma twassalx għal ksur tal-leġiżlazzjoni applikabbli tal-Unjoni, inkluża l-leġiżlazzjoni dwar il-protezzjoni ambjentali ( 42 ), u l-Kundizzjonijiet Agrikoli u Ambjentali Tajba (GAECs) tal-kundizzjonalità skont ir-Regolament (UE) Nru 1306/2013. ◄ Fejn tiġi nnotifikata l-għajnuna mill-Istat, li tagħmel parti mill-programm tal-iżvilupp rurali, ir-rekwiżit ambjentali għal tali miżura ta’ għajnuna mill-Istat għandha tkun l-istess bħar-rekwiżit ambjentali tal-miżura tal-iżvilupp rurali.

3.2. Il-bżonn għal intervent mill-Istat

(53) Sabiex jiġi vvalutat jekk l-għajnuna mill-Istat hix neċessarja biex jintlaħaq l-għan ta’ interess komuni, jeħtieġ li l-ewwel tingħarbel il-problema li għandha tiġi indirizzata. L-għajnuna mill-Istat għandu jkollha fil-mira sitwazzjonijiet meta l-għajnuna tista’ ġġib magħha titjib materjali li s-suq ma jkunx kapaċi jġib waħdu.

(54) Tabilħaqq, il-miżuri ta’ għajnuna mill-Istat jistgħu, taħt ċerti kundizzjonijiet, jikkoreġu fallimenti tas-suq, biex b’hekk jikkontribwixxu għall-funzjonament effiċjenti tas-swieq u jsaħħu l-kompetittività. Barra minn hekk, meta s-swieq jipprovdu riżultati effiċjenti imma dawn jitqiesu bħala mhux sodisfaċenti minn perspettiva ta’ ekwità jew ta’ koeżjoni, l-għajnuna mill-Istat tista’ tintuża biex jinkiseb riżultat tas-suq li jkun aktar mixtieq u ekwu.

(55) Għall-finijiet ta’ dawn il-Linji Gwida, il-Kummissjoni tikkunsidra li s-suq mhux qiegħed iwassal l-għanijiet mistennija mingħajr l-intervent tal-Istat fir-rigward tal-miżuri ta’ għajnuna li jissodisfaw il-kundizzjonijiet speċifiċi stabbiliti fit-Parti II ta’ dawn il-Linji Gwida. Għaldaqstant, tali għajnuna għandha tiġi kkunsidrata neċessarja biex jinkisbu l-għanijiet ta’ interess komuni speċifikati skont it-Taqsima 3.1 tal-Parti I ta’ dawn il-Linji Gwida.

3.3. Adegwatezza tal-għajnuna

(56) Il-miżura ta’ għajnuna proposta trid tkun strument ta’ politika adegwat biex jiġi indirizzat l-għan ta’ politika kkonċernat. Miżura ta’ għajnuna ma titqisx kompatibbli jekk strumenti ta’ politika li joħolqu anqas distorsjoni jew tipi oħra ta’ ta’ għajnuna li joħolqu anqas distorsjoni jippermettu li jinkiseb l-istess kontribuzzjoni pożittiva għall-għanijiet tal-PAK u b’mod partikolari tal-iżvilupp rurali. Huwa importanti li wieħed iżomm f’moħħu li jista’ jkun hemm strumenti oħra li jkunu aktar adattati bħal regolamenti, strumenti bbażati fuq is-suq, l-iżvilupp tal-infrastruttura u t-titjib fl-ambjent tan-negozju biex jintlaħqu dawk l-għanijiet.

L-adegwatezza fost strumenti ta’ politika alternattivi

(57) Dwar l-għajnuna mogħtija fis-settur agrikolu u fis-settur tal-forestrija u fiż-żoni rurali, li tkun tissodisfa l-kundizzjonijiet speċifiċi stabbiliti fit-Taqsimiet rilevanti tal-Parti II ta’ dawn il-Linji Gwida, Il-Kummissjoni tqis li din hi strument tal-politika xieraq.

(58) Meta Stat Membru jiddeċiedi li jdaħħal fis-seħħ miżura tal-għajnuna simili għal dik tal-iżvilupp rurali ffinanzjata esklussivament minn fondi nazzjonali, meta fl-istess ħin l-istess miżura hi prevista fil-programm tal-iżvilupp rurali rilevanti, l-Istat Membru għandu juri l-vantaġġi ta’ tali strument tal-għajnuna nazzjonali meta mqabbel mal-miżura tal-programm tal-iżvilupp rurali kkonċernat.

Adegwatezza fost strumenti differenti ta’ għajnuna

(59) L-għajnuna tista’ tingħata f’diversi forom. Madankollu l-Istat Membru għandu jiżgura li l-għajnuna tingħata fil-forma li aktarx tiġġenera l-anqas distorsjonijiet fil-kummerċ u fil-kompetizzjoni.

(60) Meta tkun prevista formola speċifika għal miżura tal-għajnuna deskritta fil-Parti II ta’ dawn il-Linji Gwida, din il-formola titqies xierqa bħala strument tal-għajnuna xieraq għall-finijiet ta’ dawn il-Linji Gwida.

(61) Il-Kummissjoni tqis ukoll li fir-rigward tal-miżuri tal-iżvilupp rurali, ikkofinanzjati mill-FAEŻR jew mogħtija bħala finanzjament addizzjonali għat-tali miżuri tal-iżvilupp rurali kkofinanzjati, l-għajnuna fil-forma pprovduta fil-miżura rispettiva tal-iżvilupp rurali hija strument xieraq ta’ għajnuna.

(62) Fir-rigward tal-għajnuna għall-investiment, mhux koperta mir-Regolament (UE) Nru 1305/2013 bħala parti mill-programm tal-iżvilupp rurali jew bħala finanzjament addizzjonali għat-tali miżura ta’ żvilupp rurali, meta l-għajnuna tingħata f’forom li jipprovdu vantaġġ finanzjarju dirett (pereżempju għotjiet diretti, eżenzjonijiet jew tnaqqis fit-taxxi, fis-sigurtà soċjali jew f’imposti obbligatorji oħrajn, eċċ.), l-Istat Membru jrid juri għaliex forom ta’ għajnuna oħrajn li potenzjalment joħolqu anqas distorsjoni, bħall-ħlas bil-quddiem ripagabbli jew bħal forom ta’ għajnuna li huma bbażati fuq strumenti ta’ dejn jew ta’ ekwità (pereżempju, self b’imgħax baxx jew rifużjonijiet tal-imgħax, garanziji tal-Istat, jew forniment alternattiv ta’ kapital b’termini favorevoli), huma inqas adegwati.

(63) Fir-rigward tal-miżuri tal-forestrija fit-Taqsima 2.8 tal-Parti II ta’ dawn il-Linji Gwida, l-Istati Membri għandhom juru li l-għanijiet ekoloġiċi, protettivi u rikreattivi li qed jippruvaw jilħqu ma jistgħux jintlaħqu b’miżuri tal-forestrija simili għal dawk tal-iżvilupp rurali fil-Kapitoli 2.1 sa 2.7 tal-Parti II ta’ dawn il-Linji Gwida.

(64) Fil-każ ta’ diversi kategoriji ta’ għajnuna bħall-għajnuna għall-ispejjeż tal-attivitajiet ta’ riċerka tas-suq, il-ħolqien u d-disinn tal-prodotti u għall-preparazzjoni tal-applikazzjonijiet għar-rikonoxximent ta’ skemi tal-kwalità, l-għajnuna għat-trasferiment tal-għarfien u azzjonijiet ta’ informazzjoni, l-għajnuna għal servizzi ta’ konsulenza, l-għajnuna għal servizzi ta’ sostituzzjoni fuq l-azjendi agrikoli, l-għajnuna għal miżuri promozzjonali, l-għajnuna biex tikkumpensa l-ispejjeż tal-prevenzjoni u l-eradikazzjoni tal-mard tal-annimali u l-pesti tal-pjanti u l-għajnuna għas-settur tal-bhejjem, l-għajnuna trid tingħata lill-benefiċjarji finali tal-għajnuna indirettament, in natura, permezz ta’ servizzi sussidjati. F’dawn il-każijiet l-għajnuna titħallas lill-fornitur tas-servizz jew l-attività inkwistjoni.

(65) Il-valutazzjoni tal-kompatibbiltà ta’ miżura ta’ għajnuna mas-suq intern hija mingħajr preġudizzju għar-regoli applikabbli tal-akkwist pubbliku u għall-prinċipji ta’ trasparenza u ftuħ u n-nondiskriminazzjoni fil-proċess ta’ għażla ta’ fornitur tas-servizzi.

3.4. L-effett ta’ inċentiv u l-bżonn ta’ għajnuna

(66) L-għajnuna fis-settur agrikolu u fis-settur tal-forestrija u fiż-żoni rurali tista’ biss titqies kompatibbli mas-suq intern, jekk ikollha effett ta’ inċentiv. Meta l-għajnuna tibdel l-imġiba ta’ impriża b’tali mod li din tinvolvi ruħha f’attività addizzjonali li tikkontribwixxi għall-iżvilupp tas-settur, li mingħajr l-għajnuna, ma kinitx tinvolvi ruħha fiha jew kienet tinvolvi ruħha fiha biss b’mod ristrett jew differenti, jinħoloq effett ta’ inċentiv. Madankollu, l-għajnuna ma għandhiex tissussidja l-kosti ta’ attività li ġġarrab impriża jkun x’ikun il-każ u ma tridx tikkumpensa għar-riskju normali tan-negozju ta’ attività ekonomika.

(67) Sakemm l-eċċezzjonijiet ma jkunux stipulati b’mod espliċitu fil-leġiżlazzjoni tal-Unjoni jew f’dawn il-Linji Gwida, il-miżuri unilaterali ta’ għajnuna mill-Istat li huma sempliċiment maħsuba biex itejbu s-sitwazzjoni finanzjarja tal-impriżi iżda li bl-ebda mod ma jikkontribwixxu għall-iżvilupp tas-settur, u b’mod partikolari għajnuna li tingħata biss fuq il-bażi tal-prezz, il-kwantità, l-unità ta’ produzzjoni jew l-unità tal-mezzi ta’ produzzjoni jitqiesu li jikkostitwixxu għajnuna operattiva li hija inkompatibbli mas-suq intern. Barra minn hekk, fis-sustanza tagħha, għajnuna bħal din aktarx li xxekkel ukoll il-mekkaniżmi li jirregolaw l-organizzazzjoni tas-suq intern.

(68) Dawn l-istess raġunijiet wasslu biex il-Kummissjoni tawtorizza għajnuna biex tiffaċilità l-konformità mal-istandards obbligatorji sal-punt biss li tissodisfa l-għanijiet tal-politika tal-iżvilupp rurali.

(69) Għall-istess raġunijiet, għajnuna mogħtija skont it-Taqsimiet 1.2. u 2.8.5 tal-Parti II ta’ dawn il-Linji Gwida għandha tkun limitata għal għajnuna mogħtija lill-impriżi attivi fis-settur agrikolu u tal-forestrija li jiffaċċjaw diversi diffikultajiet minkejja li jkunu wettqu sforzi raġonevoli biex jimminimizzaw dawn ir-riskji. L-għajnuna mill-Istat ma għandhiex ikollha bħala effett li tħajjar lil impriżi jieħdu riskju bla bżonn. Impriżi attivi fis-setturi tal-agrikoltura u tal-forestrija għandhom huma stess iġarrbu l-konsegwenzi ta’ għażliet mhux prudenti ta’ metodi ta’ produzzjoni jew prodotti.

(70) Għall-istess raġunijiet, il-Kummissjoni tqis li l-għajnuna ma tippreżentax inċentiv għall-benefiċjarju kull meta l-ħidma fuq il-proġett jew l-attività rilevanti tkun diġà bdiet qabel ma l-benefiċjarju jkun applika għall-għajnuna mingħand l-awtoritajiet nazzjonali.

(71) L-applikazzjoni għall-għajnuna għandha tinkludi tal-anqas l-isem tal-applikant u d-daqs tal-impriża, deskrizzjoni tal-proġett jew tal-attività, inkluż il-post u d-dati ta’ bidu u tmiem tagħhom, l-ammont ta’ għajnuna meħtieġa biex jitwettqu u l-ispejjeż eliġibbli.

(72) Barra minn hekk, fl-applikazzjoni, l-intrapriżi l-kbar għandhom jiddeskrivu s-sitwazzjoni mingħajr l-għajnuna, liema sitwazzjoni tissemma bħala x-xenarju kontrofattwali jew bħala proġett jew attività alternattivi, u għandhom iressqu evidenza dokumentata li tappoġġa x-xenarju kontrofattwali deskritt fl-applikazzjoni.

(73) Malli tirċievi applikazzjoni, l-awtorità awtorizzanti trid twettaq verifika tal-kredibbiltà tax-xenarju kontrofattwali u tikkonferma li l-għajnuna reġjonali għandha l-effett ta’ inċentiv meħtieġ. Xenarju kontrofattwali jitqies kredibbli jekk ikun ġenwin u jekk ikun jirrigwarda l-fatturi prevalenti għat-teħid tad-deċiżjonijiet fiż-żmien li fih il-benefiċjarju jieħu d-deċiżjoni dwar il-proġett jew l-attività kkonċernata.

(74) B'deroga mill-punti (70) sa (73), l-għajnuna fil-forma ta’ benefiċċji fiskali mogħtija lill-SMES għandha titqies li jkollha effett ta’ inċentiv jekk l-iskema tal-għajnuna tkun tistabbilixxi dritt għall-għajnuna skont kriterji oġġettivi u mingħajr aktar eżerċitar ta’ diskrezzjoni mill-Istat Membru u jekk l-iskema tal-għajnuna tkun ġiet adottata u daħlet fis-seħħ qabel bdiet il-ħidma fuq il-proġett jew l-attività megħjuna. Ir-rekwiżit tal-aħħar ma japplikax fil-każ ta’ skemi fiskali suċċessivi, sakemm l-attività ma kinitx diġà koperta mill-iskemi preċedenti fil-forma ta’ benefiċċji fuq it-taxxa.

(75) B’deroga mill-punti (70) sa (74), dawn il-kategoriji ta’ għajnuna ta' dawn il-Linji Gwida mhemmx bżonnhom jew jistgħu jitqiesu li għandhom effett inċentiv:

(a) skemi ta’ għajnuna għall-konsolidazzjoni tal-art skont it-Taqsima 1.3.4. u t-Taqsima 2.9.2. u skemi ta’ għajnuna b’għanijiet ekoloġiċi, protettivi u rikreazzjonali skont it-Taqsima 2.8 tal-Parti II u meta:

(i) l-iskema ta’ għajnuna tistabbilixxi dritt għal għajnuna skont il-kriterji oġġettivi u mingħajr eżerċizzju ulterjuri ta’ diskrezzjoni mill-Istat Membri;

(ii) l-iskema ta’ għajnuna ġiet adottata u kienet fis-seħħ qabel ma ġġarrbu l-ispejjeż eliġibbli skont it-Taqsimiet 1.3.4, 2.9.2 u 2.8. mill-benefiċjarju; u

(iii) l-iskema tal-għajnuna tkopri biss lill-SMEs;

(b) l-għajnuna għall-iżvantaġġi marbuta mal-oqsma ta’ Natura 2000 u għad-Direttiva qafas dwar l-Ilma mogħtija lill-SMEs skont it-Taqsima 1.1.6 tal-Parti II;

(c) l-għajnuna lil żoni li jiffaċċjaw restrizzjonijiet naturali jew speċifiċi oħra skont it-Taqsima 1.1.7 tal-Parti II;

(d) l-għajnuna biex tagħmel tajjeb għad-danni kkawżati minn diżastri naturali jew okkorrenzi eċċezzjonali skont it-Taqsima 1.2.1.1 tal-Parti II;

(e) għajnuna biex tikkumpensa d-dannu ikkawżat minn avvenimenti klimatiċi avversi li jistgħu jitqabblu ma' diżastru naturali skont it-Taqsima 1.2.1.2 tal-Parti II;

▼M1

(f) għajnuna biex tikkumpensal-ispejjeż għall-prevenzjoni, il-kontroll u l-qerda tal-mard tal-annimali u l-pesti tal-pjanti u għat-telf ikkawżat minn dak il-mard tal-annimali jew il-pesti tal-pjanti skont it-Taqsima 1.2.1.3 tal-Parti II;

▼B

(g) għajnuna biex tkopri l-ispejjeż tat-tneħħija u l-qerda ta’ bhejjem mejta skont it-Taqsima 1.2.1.4 tal-Parti II;

(h) għajnuna biex tikkumpensa d-danni kkawżati minn annimali protetti skont it-Taqsima 1.2.1.5 tal-Parti II;

(i) għajnuna biex tagħmel tajjeb għd-dannu fil-foresti kkawżat minn annimali rregolati bil-liġi skont it-Taqsima 2.8.5 tal-Parti II;

(j) għajnuna għall-investiment biex jintlaħqu l-istandards skont il-punt (148)(a) u (b);

(k) għajnuna għall-investiment biex jintlaħqu l-istandards mogħtija lill-SMEs skont il-punt (148)(c); għajnuna għall-investiment biex jintlaħqu l-istandards lill-intrapriżi l-kbar skont il-punt (148)(c) tista’ titqies li għandha effett ta’ inċentiv, meta l-impriża kkonċernata tista’ turi li mingħajr l-għajnuna jkollha r-riskju li tagħlaq.

(l) għajnuna għall-investiment favur il-konservazzjoni tal-wirt kulturali u naturali fl-azjenda agrikola skont it-Taqsima 1.1.1.2 tal-Parti II, ħlief għajnuna individwali li taqbeż il-EUR 500 000 għal kull impriża għal kull proġett ta’ investiment;

▼M1

(m) għajnuna għall-promozzjoni ta’ miżuri skont il-punt (464) (b), (c) u (d);

▼B

(n) għajnuna għar-riċerka u l-iżvilupp fis-setturi tal-agrikoltura u tal-forestrija skont it-Taqsima 1.3.6 u t-Taqsima 2.9.1 tal-Parti II;

(o) għajnuna għaż-żamma, ir-restawr u t-titjib tal-wirt kulturali u naturali tal-irħula, il-pajsaġġi rurali u s-siti ta’ valur naturali għoli skont il-punt (644)(e); din id-deroga ma tapplikax għal l-ħajnuna għall-investiment assoċjat mal-wirt kulturali u naturali ta’ villaġġi, pajsaġġi rurali u siti ta’ valur naturali għoli, li tkun taqbeż il-limiti tan-notifika stabbiliti fil-punt (37)(c);

(p) għajnuna għat-tfassil u l-aġġornament ta’ pjanijiet għall-iżvilupp ta’ muniċipalitajiet u rħula f’żoni rurali u s-servizzi bażiċi tagħhom u tal-pjanijiet ta’ protezzjoni u ġestjoni relatati ma’ siti ta’ Natura 2000 u żoni oħrajn ta’ valur naturali għoli, skont il-punt (644)(a);

(q) għajnuna għar-restawrazzajoni ta’ ħsara f’foresti minn nirien, diżastri naturali, avvenimenti klimatiċi avversi, pesti tal-pjanti, mard tal-annimali, avvenimenti katastrofiċi u avvenimenti relatati mat-tibdil fil-klima skont it-Taqsima 2.1.3 tal-Parti II;

▼M1

(r) għajnuna għall-ispejjeż ta’ trattament u biex jipprevjeni t-tixrid tal-organiżmi ta’ ħsara u l-mard tas-siġar u għajnuna biex tagħmel tajjeb għall-ħsara kkaġunata minn organiżmi ta’ ħsara u l-mard tas-siġar skont it-Taqsima 2.8.1 tal-Parti II;

▼M2

(s) għajnuna għall-parteċipazzjoni ta’ bdiewa attivi fi skemi tal-kwalità għall-qoton u l-oġġetti tal-ikel, f’konformità mat-Taqsima 3.8 tal-Parti II.

▼B

Kundizzjonijiet addizzjonali għal għajnuna għal investiment individwalment notifikabbli

(76) Minbarra r-rekwiżiti stabbiliti hawn fuq, għall-għajnuna għall-investiment individwalment notifikabbli, l-Istat Membru jrid jipprovdi evidenza ċara li l-għajnuna effettivament għandha impatt fuq l-għażla tal-investiment. Sabiex tkun tista’ ssir valutazzjoni komprensiva, l-Istat Membru ma jridx jipprovdi biss l-informazzjoni dwar il-proġett megħjun iżda anki deskrizzjoni komprensiva tax-xenarju kontrofattwali, li fih l-ebda awtorità pubblika ma tagħti xi għajnuna lill-benefiċjarju.

(77) L-Istati Membri huma, mistiedna biex iserrħu fuq dokumenti, bħal dokumenti uffiċjali tal-bord, valutazzjonijiet tar-riskju, inkluża l-valutazzjoni ta’ riskji speċifiċi għall-post, rapporti finanzjarji, pjanijiet interni ta’ direzzjoni tan-negozju, opinjonijiet tal-esperti u studji oħra relatati mal-proġett ta’ investiment taħt valutazzjoni. Dokumenti li jkunu jinkludu tbassir dwar id-domanda u l-kosti u tbassir finanzjarju, dokumenti li jiġu ppreżentati lill-kumitat għall-investiment u li jelaboraw dwar diversi xenarji ta’ investiment, jew dokumenti pprovduti lill-istituzzjonijiet finanzjarji, jistgħu jgħinu lill-Istati Membri juru l-effett ta’ inċentiv.

(78) F’dan il-kuntest, il-livell ta’ profittabbiltà jista’ jiġi evalwat b’referenza għal metodoloġiji li huma prattika standard fis-settur ikkonċernat, u li jistgħu jinkludu metodi għall-evalwazzjoni tal-valur nett preżenti tal-proġett (NPV) ( 43 ), ir-rata ta’ redditu interna (IRR) ( 44 ) jew ir-redditu medju fuq il-kapital imħaddem (ROCE). Il-profittabbiltà tal-proġett għandha tiġi mqabbla mar-rati normali ta’ redditu applikati mill-impriża fi proġetti oħrajn ta’ investiment ta’ natura simili. Meta dawn ir-rati ma jkunux disponibbli, il-profittabbiltà tal-proġett għandha tiġi mqabbla mal-kost tal-kapital tal-impriża b’mod sħiħ jew bir-rati ta’ redditu komuni osservati fis-settur ikkonċernat.

(79) Fejn l-ebda xenarju kontrofattwali speċifiku ma huwa magħruf, l-effett ta’ inċentiv jista’ jkun preżunt meta hemm diskrepanza ta' likwidità, jiġifieri meta l-kostijiet tal-investiment jaqbżu l-valur preżenti nett (VPN) tal-profitti operattivi mistennija tal-investiment fuq il-bażi ta’ pjan tan-negozju ex ante.

(80) Jekk l-għajnuna ma tibdilx l-imġiba tal-benefiċjarju billi tħeġġeġ investiment addizzjonali, din ma jkollha l-ebda effett pożittiv għall-iżvilupp tas-settur ikkonċernat. Għaldaqstant, l-għajnuna ma tiġix approvata meta jkun jidher li l-istess investiment isir xorta mingħajr l-għajnuna.

3.5. Il-proporzjonalità tal-għajnuna

(81) Fis-settur agrikolu u fis-settur tal-forestrija u f'żoni rurali, l-għajnuna hija kkunsidrata bħala proporzjonata jekk l-ammont ta’ għajnuna għal kull benefiċjarju hija limitata għall-minimu meħtieġ biex jintlaħaq l-għan komuni fil-mira.

L-intensitajiet massimi tal-għajnuna u l-ammonti massimi tal-għajnuna

(82) Fil-prinċipju, sabiex l-għajnuna tkun proporzjonata, il-Kummissjoni tikkunsidra li l-ammont tal-għajnuna ma għandux jaqbeż l-ispejjeż eliġibbli. Dan hu mingħajr ħsara għar-regoli għal inċentivi ambjentali jew pubbliċi oħrajn li espressament hemm previsti fit-Taqsimiet 1.1.3 u 1.2.2 tal-Parti II ta’ dawn il-Linji Gwida.

(83) Sabiex tiżgura predividibbiltà u kundizzjonijiet ekwi, f’dawn il-Linji Gwida l-Kummissjoni tapplika wkoll l-intensitajiet massimi tal-għajnuna. Meta l-intensità massima tal-għajnuna ma tkun tista’ tiġi stabbilita, pereżempju fil-każ tal-għajnuna tal-bidu għall-bdiewa żgħażagħ u l-iżvilupp ta’ farms żgħar, jiġu stabbiliti l-ammonti massimi tal-għajnuna definiti f’termini nominali ħalli tkun żgurata l-proporzjonalità tal-għajnuna.

(84) Jekk l-ispejjeż eliġibbli jkunu kkalkolati b’mod korrett u l-intensitajiet massimi tal-għajnuna jew l-ammonti massimi tal-għajnuna stabbiliti fil-Parti II ta’ dawn il-Linji Gwida jkunu rispettati, il-kriterju ta’ proporzjonalità jitqies bħala sodisfat.

(85) L-intensità massima tal-għajnuna u l-ammont tal-għajnuna jridu jiġu kkalkolati mill-awtorità awtorizzanti meta tingħata l-għajnuna. L-ispejjeż eliġibbli jridu jkunu sostnuti minn evidenza dokumentarja li għandha tkun ċara, speċifika u kontemporanja. Għall-fini tal-kalkolu tal-intensità tal-għajnuna u tal-ispejjeż eliġibbli, iċ-ċifri kollha użati jridu jittieħdu qabel kwalunkwe tnaqqis fit-taxxa jew imposta oħra.

(86) It-taxxa fuq il-valur miżjud (il-VAT) mhix eliġibbli għal għajnuna, ħlief meta ma tkunx tista’ tiġi rkuprata skont il-leġiżlazzjoni nazzjonali tal-VAT.

(87) Meta tingħata l-għajnuna f’forma oħra għajr għotja, l-ammont tal-għajnuna huwa l-ekwivalenti tal-għotja gross tal-għajnuna.

(88) Għajnuna pagabbli f’diversi ħlasijiet parzjali hija skontata għall-valur tagħha fil-mument li tingħata l-għajnuna. L-ispejjeż eliġibbli huma skontati għall-valur tagħhom fil-mument li tingħata l-għajnuna. Ir-rata ta’ imgħax li għandha tintuża għall-finijiet ta’ skontijiet hija r-rata tal-iskont applikabbli fid-data ta’ meta ngħatat l-għotja.

(89) Meta l-għajnuna tingħata b’vantaġġi fiskali, l-iskontar tal-porzjonijiet tal-għajnuna għandu jsir abbażi tar-rati ta’ skont applikabbli fid-diversi drabi li jidħol fis-seħħ il-benefiċċju fiskali.

(90) Fir-rigward tal-għajnuna għall-investiment fiż-żoni rurali, l-intensità tal-għajnuna massima għal proġetti kbar tal-investiment trid titbaxxa għall-ammont tal-għajnuna aġġustat kif jiddefinixxi l-punt (35).31. Barra minn hekk, il-proġetti l-kbar tal-investiment ma jistgħux igawdu mill-intensitajiet miżjuda tal-għajnuna għall-SMEs.

(91) Meta l-impenji skont it-Taqsimiet 1.1.5.1, 1.1.8, 2.3 u 3.4 tal-Parti II ta’ dawn il-Linji Gwida jingħataw f’unitajiet oħrajn minbarra dawk stipulati fl-Anness II għar-Regolament (UE) Nru 1305/2013, l-Istati Membri jistgħu jikkalkolaw il-pagamenti fuq il-bażi ta’ dawk l-unitajiet l-oħrajn. F’dawn il-każi, l-Istati Membri għandhom jiżguraw li tinżamm konformità mal-ammonti massimi fis-sena.

(92) Ħlief għall-għajnuna għal impenji biex jitrabbew razez lokali fil-periklu li jintilfu għall-biedja msemmija fit-Taqsima 1.1.5.1, għajnuna skont it-Taqsimiet 1.1.5.1, 1.1.8, 2.3 u 3.4 tal-Parti II ta’ dawn il-Linji Gwida ma jistgħux jingħataw għal kull unità ta’ bhejjem. Ir-rati ta’ konverżjoni tal-bosta kategoriji ta’ annimali għal unitajiet ta’ bhejjem huma stabbiliti fl-Anness II tal-att ta’ implimentazzjoni tar-Regolament (UE) Nru 1305/2013.

(93) ►M2 L-Istati Membri jistgħu jiffissaw l-ammont ta’ għajnuna għall-miżuri jew tipi ta’ operazzjonijiet imsemmijin fit-Taqsimiet 1.1.5, 1.1.6, 1.1.7, 1.1.8, 2.1.1, 2.1.2, 2.2, 2.3, 3.4 u 3.5 tal-Parti II ta’ dawn il-Linji Gwida fuq il-bażi ta’ suppożizzjonijiet standard ta’ spejjeż addizzjonali u dħul mitluf. ◄ L-Istati Membri għandhom jiżguraw li l-kalkoli u l-għajnuna korrispondenti: (a) fihom biss elementi li huma verifikabbli; (b) huma bbażati fuq figuri stabbiliti b’kompetenza xierqa; (c) jindikaw biċ-ċar is-sors tal-figuri użati; (d) huma differenzjati sabiex jieħdu f’kunsiderazzjoni kundizzjonijiet reġjoanli jew tas-sit lokali u l-użu attwali tal-art, fejn applikabbli; u (e) ma fihomx elementi marbutin ma’ spejjeż ta’ investiment.

(94) Meta tivvaluta l-kompatibbiltà tal-għajnuna, il-Kummissjoni ser tikkunsidra kwalunkwe assigurazzjoni meħuda, jew li setgħet tittieħed mill-benefiċjarju tal-għajnuna. Fir-rigward tal-għajnuna għall-kumpens ta’ telf ikkawżat minn avvenimenti klimatiċi avversi li jistgħu jkunu assimilati ma’ diżastru naturali, sabiex jiġi evitat ir-riskju ta’ distorsjoni tal-kompetizzjoni, l-għajnuna fl-intensità massima tal-għajnuna għandha tingħata biss lil impriża li ma tistax tkun koperta minn assigurazzjoni għal dan it-telf. Għaldaqstant, biex titjieb ulterjorment il-ġestjoni tar-riskji, il-benefiċjarji jridu jkunu mħeġġa li jagħmelu assigurazzjoni kull meta dan ikun possibbli.

Kundizzjonijiet addizzjonali għal għajnuna tal-investiment individwalment notifikabbli u għajnuna tal-investiment għal intrapriżi kbar skont skemi notifikati

(95) Bħala regola ġenerali, l-għajnuna għall-investiment individwalment notifikabbli se titqies li hija limitata għall-minimu meħtieġ, jekk l-ammont tal-għajnuna jikkorrispondi għall-ispejjeż żejda netti marbuta mal-implimentazzjoni tal-investiment fiż-żona kkonċernata, meta mqabbel ma’ dak li seta’ jseħħ mingħajr l-għajnuna f’xenarju kontrofattwali. Bl-istess mod, fil-każ ta’ għajnuna għall-investiment mogħtija lill-intrapriżi l-kbar taħt skemi nnotifikati, l-Istati Membri jridu jiżguraw li l-ammont tal-għajnuna huwa limitat għall-minimu fuq il-bażi ta’ “approċċ tal-ispejjeż żejda netti”.

(96) L-ammont tal-għajnuna ma għandux jaqbeż il-minimu meħtieġ sabiex il-proġett ikun profitabbli biżżejjed, pereżempju dan ma għandux iwassal biex iżid l-IRR tiegħu aktar mir-rati normali ta’ redditu applikati mill-impriża kkonċernata fi proġetti oħra tal-investiment tal-istess tip jew, meta disponibbli, biex iżid l-IRR tiegħu aktar mill-ispiża tal-kapital tal-impriża b’mod sħiħ jew aktar mir-rati ta’ redditu osservati b’mod komuni fis-settur ikkonċernat.

(97) Fir-rigward tal-għajnuna għall-investiment lill-intrapriżi l-kbar taħt skemi nnotifikati, l-Istat Membru jrid jiżgura li l-ammont tal-għajnuna jikkorrispondi għall-ispejjeż żejda netti marbuta mal-implimentazzjoni tal-investiment fiż-żona kkonċernata, meta mqabbel ma’ dak li seta’ jiġri mingħajr l-għajnuna f’xenarju kontrofattwali. Il-metodu spjegat fil-punt (96) irid jintuża flimkien mal-intensitajiet massimi tal-għajnuna bħala limitu massimu.

(98) Fir-rigward tal-għajnuna għall-investiment individwalment notifikabbli, il-Kummissjoni ser tivverifika jekk l-ammont tal-għajnuna jaqbiżx il-minimu meħtieġ biex il-proġett jiġi jrendi biżżejjed profitt, billi tuża l-metodu stabbilit fil-punt (96). Il-kalkoli użati għall-analiżi tal-effett ta’ inċentiv jistgħu jintużaw ukoll biex jiġi vvalutat jekk l-għajnuna hijiex proporzjonata. L-Istat Membru jrid juri l-proporzjonalità abbażi ta’ dokumentazzjoni bħal dik imsemmija fil-punt (77). Dan ir-rekwiżit ma japplikax għal għajnuna għall-investiment relatat mal-produzzjoni agrikola primarja.

Akkumulazzjoni ta’ għajnuna

(99) L-għajnuna tista’ tingħata flimkien ma’ diversi skemi jew akkumulata ma’ għajnuna ad hoc, sakemm l-ammont totali ta’ għajnuna mill-Istat għal attività jew proġett megħjun ma taqbiżx il-limiti massimi tal-għajnuna stabbiliti f’dawn il-Linji Gwida.

(100) L-għajnuna bi spejjeż eliġibbli identifikabbli tista’ tiġi akkumulata ma’ kwalunkwe għajnuna oħra tal-Istat, sakemm dawn l-għajnuniet jikkonċernaw spejjeż eliġibbli identifikabbli differenti. L-għajnuna bi spejjeż eliġibbli identifikabbli tista’ tiġi akkumulata ma’ kwalunkwe għajnuna oħra mill-Istat, fir-rigward tal-istess spejjeż eliġibbli, li jikkoinċidu b’mod sħiħ jew parzjali, biss jekk tali akkumulazzjoni ma twassalx biex tinqabeż l-ogħla intensità ta’ għajnuna jew l-ammont ta’ għajnuna applikabbli għal dan it-tip ta’ għajnuna skont dawn il-Linji Gwida.

(101) L